Annuar yakin sepenuhnya klip audio Anwar, Zahid tulen

Tan Sri Annuar Musa menyatakan keyakinan ketulenan klip audio yang tular adalah suara milik Presiden PKR Datuk Seri Anwar Ibrahim dan Presiden UMNO Datuk Seri Ahmad Zahid Hamidi.

Bekas setiausaha agung Barisan Nasional (BN) itu berkata sudah mendengar 10 kali dan yakin mengecam suara dalam audio klip tersebut adalah Anwar dan Zahid.

“Setakat saya buat pengecaman suara itu saya, pasang 10 kali.

“100% suara tulen bukan orang buat-buat. Ia sangat mengecewakan saya,” kata Annuar dalam sidang media hari ini.

Ekoran pendedahan klip audio tersebut juga, Annuar juga tidak menolak UMNO Bahagian Ketereh akan menarik balik sokongan yang sebelum ini diberikan kepada Zahid untuk tidak menyokong UMNO bergabung Anwar dan DAP.

Terdahulu, Agenda Daily melaporkan berhubung satu klip audio suara mirip Anwar dan Zahid sedang berbincang strategi politik ketika PAU baru-baru ini.

Dalam klip audio tersebut, Zahid memuji Anwar dengan menyifatkan beliau sebagai ‘cikgu’ yang mengajarnya dalam memberikan ucapan hebat. Anwar sememangnya terkenal dengan kehebatan berdebat dan pidato.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa Perhimpunan Agung UMNO 2020 (PAU) berlangsung.


Dilarang mati selepas cucuk vaksin?

Diberitakan seorang mati mengejut awal pagi. Beliau adalah antara nama penerima vaksin sehari sebelumnya, tetapi mengambil keputusan tidak nak vaksin.

Kami kategorikan sebagai individu menolak vaksin. Arwah bukan antivaksin, dengan harapan satu masa nanti beliau tampil untuk dapatkan vaksin.

Namun Allah lebih menyayangi beliau. Meninggal dunia semasa tidur. Umurnya masih muda sekitar 38 tahun, cuma terdapat kencing manis terkawal dan saiz badan agak gemuk.

Maklumat dari waris, doktor beritahu punca kematian adalah mungkin serangan jantung, kegagalan paru-paru atau kencing manis. Pengesahan rasmi akan diberitahu selepas siasatan dan post mortem dari pakar forensik dijalankan.

Bayangkan, jika beliau cucuk vaksin pada hari kematian! Sudah pasti melompat terus pihak tertentu menuduh vaksin punca mati.

Tuan puan. Mati itu tidak boleh diawalkan walau sesaat atau dilewatkan walau sesaat:

“Maka apabila datang tempohnya, tidak dapat mereka kemudiankan dan tidak pula dapat mereka dahulukan walau sesaat pun.” [Al A’raf: 34]

Kes kematian yang berlaku dalam negara telah diberikan maklumat oleh pihak berwajib. Sama ada kita tahu atau tidak, itu bukan urusan kita. Setiap kes kematian diberitahu kepada ahli keluarga mengenai punca atau penyebab utamanya.

Maklumat tidak rasmi bahawa semua kes dalam negara setakat ini tiada pun dikaitkan dengan vaksin secara langsung (No causality relationship). Pihak NPRA dalam proses penyiapan laporan lengkap.

Tetapi apabila kerajaan menjawab, ramai pulak yang menuduh kerajaan tipu dan lain-lain. Sedangkan kerajaan berikan penjelasan berdasarkan post mortem dan siasatan kronologi terperinci oleh pakar-pakar forensik.

Namun setelah terlalu banyak komen yang negatif dan cuba mengalih isu sebenar, persepsi dan sensasi terus dinaikkan. Itulah hakikatnya apa yang berlaku.

Innalillahi wainna ilaihiraajiun. Salam takziah kepada keluarga. Dalam suasana yang penuh kepiluan dan saat getir ini, semoga Allah berikan ketabahan. Doakan arwah bersama para Solehin.

Dr Suhazeli Abdullah
Pakar Perubatan Keluarga

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Muhyiddin disiasat kerana mempertahankan rayuan kalimah Allah, Menteri PKR sahkan

Tan Sri Muhyiddin Yassin disiasat pihak berkuasa kerana didakwa memainkan isu 3R (bangsa, agama dan raja) semasa berceramah dalam kempen Pilihan Raya Negeri (PRN) baru-baru ini.

Terdahulu, sebuah portal pro-Pakatan Harapan (PH) melaporkan Pengerusi Perikatan Nasional (PN) itu mempersoalkan keputusan kerajaan campuran yang menarik balik rayuan berhubung penggunaan kalimah Allah yang sedang dibicarakan di mahkamah semasa dalam satu ceramah di Selangor baru-baru ini.

Menteri Dalam Negeri, Datuk Seri Saifuddin Nasution Ismail berkata Muhyiddin yang menyentuh isu 3R dalam satu program di Kapar, Selangor dikenal pasti sebagai kes berprofil tinggi.

Ujarnya, Muhyiddn telah menyentuh kes mahkamah membabitkan penggunaan kalimah Allah.

“Sultan Selangor sebelum ini sudah menitahkan supaya isu terbabit tidak dibahaskan sehingga ia dibincangkan pada mesyuarat Majlis Raja-Raja (MRR), namun Muhyiddin didapati telah ingkar kepada titah Sultan Selangor yang juga Pengerusi Majlis Kebangsaan Bagi Hal Ehwal Agama Islam (MKI).

“Itu boleh dinilai oleh rakyat, kalaulah nasihat Tuanku pun tak boleh nak patuh, nasihat siapa lagi?” katanya dipetik laporan media Sinar Harian.

Pada Mei lalu, media melaporkan Kementerian Dalam Negeri (KDN) dan kerajaan Malaysia menarik balik rayuan terhadap keputusan Mahkamah Tinggi bahawa penganut Kristian boleh guna kalimah Allah dan tiga perkataan Arab, iaitu Baitullah, kaabah dan solat dalam penerbitan bahan agama mereka bagi tujuan pendidikan.

Berbeza semasa kerajaan Perikatan Nasional (PN) memerintah sebelum ini, rayuan berhubung penggunaan kalimah Allah diteruskan dan tidak ditarik balik seperti dilakukan kerajaan Datuk Seri Anwar Ibrahim.

Ekoran keputusan tersebut, Majlis Agama Islam Selangor (MAIS) menyatakan pendirian tidak bersetuju dengan tindakan kerajaan menarik balik rayuan yang difailkan di Mahkamah Rayuan dalam kes melibatkan penggunaan kalimah Allah dalam penerbitan berkaitan agama Kristian.

Pengerusi MAIS Tan Sri Abdul Aziz Mohd Yusof menegaskan, MAIS berpandangan bahawa kes tersebut bukan hanya berkaitan dengan isu pentadbiran dan keselamatan, tetapi ia juga melibatkan perkara akidah orang Islam dan pentadbiran agama Islam yang berada bawah bidang kuasa Raja sebagai Ketua Agama Negeri.

“Sebelum ini dalam kes rayuan tersebut, pihak MAIS dan dua lagi Majlis Agama Islam Negeri telah dibenarkan oleh Mahkamah Rayuan untuk hadir dalam kes rayuan ini sebagai amicus curae (sahabat mahkamah).

“Walau bagaimanapun, MAIS berasa terkilan dan kesal dengan tindakan unilateral pihak kerajaan yang menarik balik rayuan ini tanpa berunding dengan pihak MAIS dan pihak-pihak lain yang terlibat yang mempunyai kepentingan dalam kes rayuan ini,” jelas beliau dalam satu kenyataan.

Beberapa pertubuhan Islam juga mengkritik langkah diambil kerajaan campuran yang menarik balik rayuan berhubung penggunaan kalimah Allah tersebut.

Ketua Pembangkang Datuk Seri Hamzah Zainudin juga mendakwa Perdana Menteri memutarbelit berhubung isu penarikan rayuan tersebut dengan mendakwa kononnya keputusan itu sudah dirujuk dengan Majlis Raja-raja, ia selepas titah Titah Sultan Selangor Sultan Sharafuddin Idris Shah berhubung keputusan dibuat kerajaan campuran.

Beliau berkata, titah baginda yang meminta supaya isu itu dirujuk kepada Majlis Kebangsaan Bagi Hal Ehwal Agama Islam (MKI) sebelum dipersembahkan kepada Majlis Raja-raja jelas menunjukkan bahawa isu ini belum dirujuk Majlis Raja-raja seperti yang didakwa oleh Anwar sebelum ini.

Pada 15 Mei, KDN dan kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah “Allah” dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan yang difailkan pada 18 April lepas itu menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.

Seterusnya pada 23 Mei lalu, Anwar ketika di Dewan Rakyat menafikan dakwaan bahawa keputusan menarik balik rayuan kes kalimah Allah di mahkamah tidak dirujuk kepada Majlis Raja-raja.

Beliau yang juga Ahli Parlimen Tambun berkata, keputusan perkara itu telah dirujuk kepada Yang di-Pertuan Agong Sultan Abdullah Sultan Ahmad Shah sebelum memberi pandangan supaya semua keputusan harus terikat dengan keputusan Majlis Raja-raja.


‘Poster boy’ punca kekalahan BN PRU lalu, kata Idris

Datuk Seri Idris Haron memberitahu, beliau tidak percaya dengan kempen yang menggunakan ‘budak poster’ (poster boy) dalam Pilihan Raya Negeri (PRN) Melaka yang akan diadakan 20 November ini.

Menurut bekas Ahli Dewan Undangan Negeri (ADUN) Sungai Udang itu, langkah itu bukan sahaja tidak berkesan malah memberi kekalahan teruk kepada Barisan Nasional (BN) pada Pilihan Raya Umum (PRU) lalu.

Poster boy merupakan salah satu cara berkempen dengan menonjolkan individu tertentu yang mewakili sesebuah parti.

“Saya kurang percaya kepada poster boy ini, kerana kalau kita mempunyai pengalaman dalam PRU dulu, poster boy inilah yang menyebabkan kekalahan teruk kepada BN.

“Poster boy ini maknanya, orang yang menjadi perdana menteri (pada ketika) itulah yang menjadi kekalahan teruk (BN) di seluruh negara pada ketika itu,” katanya dalam laporan Malaysiakini.

Meskipun tidak menyebut nama, kenyataan itu jelas merujuk kepada Datuk Seri Najib Razak yang merupakan Perdana Menteri, Pengerusi BN dan Presiden UMNO pada ketika itu.

Najib yang terpalit dengan skandal 1MDB dikatakan menyebabkan imej UMNO dan BN terjejas teruk dalam kalangan pengundi, sekali gus menyaksikan tumbangnya kerajaan BN buat julung-julung kalinya dalam sejarah negara.

Najib didapati bersalah atas tuduhan salah guna kuasa, pecah amanah dan pengubahan wang haram dana SRC International Sdn Bhd – yang merupakan anak syarikat 1MDB – dan kini dalam proses rayuan.

Selain itu, Idris sekali lagi berkata dia menyerahkan kepada pertimbangan PH untuk menentukan sama ada beliau bertanding atas tiket gabungan itu atau tidak.

“Wallahua’lam. Pada ketika ini, saya belum lagi mendapat sebarang isyarat yang saya akan bertanding.

“Saya ini the new kid on the block (budak baru dalam kalangan pembangkang). Saya pun dah bagitahu pada Adly, tak payah beri ulasan banyak-banyak (tentang kedudukan saya).

“Kalau rasa ada keperluan untuk saya bertanding, saya serahkan diri saya untuk menyumbang. Kalau rasa tak ada keperluan, apa yang saya nak lakukan? Dah adat.

“Tetapi, sekurang-kurangnya saya akan teruskan dengan idealisme perjuangan saya,” katanya lagi.


Kes harian hari ini turun, kadar jangkitan Covid-19 di Perlis tinggi

Jangkitan Covid-19 di seluruh negara dalam tempoh 24 jam sehingga 12 tengah hari tadi turun semula kepada 4,896 kes hari ini berbanding 5,551 yang dicatat dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif positif sebanyak 2,654,474 kes, dengan sehingga semalam seramai 2,556,554 pesakit telah sembuh.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam bagi seluruh negara adalah 0.97.

Perlis kekal merekodkan kadar kebolehjangkitan yang tertinggi iaitu sebanyak 1.16, meningkat semula berbanding Rt 1.12 yang dijangkakan pada Khamis.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Semalam, jumlah jangkitan di Perlis naik dua kes menjadi 49 kes berbanding 47 yang dicatat dalam tempoh 24 jam pada Khamis. Manakala jumlah kes aktif di negeri itu turut meningkat kepada 436 kes, menjadikan kumulatif positif sebanyak 6,466 kes, sementara 5,908 pesakit sembuh, dan 126 kematian.

Daripada jumlah kes aktif di Perlis itu, 366 pesakit menjalani kuarantin di rumah; 13 ditempatkan di PKRC; 56 dimasukkan ke hospital; dan seorang pesakit dirawat di unit rawatan rapi (ICU) serte memerlukan alat bantuan pernafasan.

Dua negeri lain iaitu Selangor dan Kuala Lumpur pula mencatat Rt 1.01, manakala negeri-negeri lain merekodkan Rt antara 0.73 hingga 0.99.


32,196 mangsa banjir, tanah runtuh ditempatkan di 170 PPS enam negeri

Jumlah mangsa banjir di enam negeri – Kelantan, Terengganu, Sarawak, Sabah, Perak dan Johor – sehingga jam 12 tengah hari tadi (24 Disember 2022), semakin turun berbanding laporan sehingga jam 6 pagi.

Bagaimanapun, dalam tempoh 6 pagi hingga 12 tengah hari tadi jumlah mangsa banjir di Sarawak dan Sabah, meningkat sedikit dengan masing-masing mencatat 1,207 mangsa daripada 305 keluarga (Sarawak) dan 674 mangsa (164 keluarga).

Keseluruhannya terdapat 32,196 mangsa banjir daripada 10,145 keluarga yang ditempatkan di 170 pusat pemindahan sementara (PPS) di 23 daerah di seluruh negara.

Kelantan mencatat jumlah tertinggi mangsa banjir iaitu melibatkan 16,225 mangsa daripada 5,842 keluarga yang ditempatkan di 44 PPS di enam daerah.

Daripada jumlah itu 11,630 daripada 4,401 keluarga di Pasir Mas ditempatkan di 23 PPS; Tumpat (3,884 mangsa/1,250 keluarga/13 PPS); Pasir Puteh (588 mangsa/155 keluarga/6 PPS); Tanah Merah (104 mangsa/31 keluarga/1 PPS); dan Bachok (19 mangsa/5 keluarga/1 PPS).

Di Terengganu, seramai 13,989 mangsa banjir daripada 3,807 keluarga dari lapan daerah kini ditempatkan di 98 PPS.

Hulu Terengganu mencatat jumlah tertinggi mangsa banjir iaitu seramai 3,431 orang daripada 1,150 keluarga yang ditempatkan di 26 PPS, diikuti Dungun (3,137 mangsa/774 keluarga/20 PPS); Kuala Nerus (2,923 mangsa/740 keluarga/14 PPS); dan Kemaman (1,665 mangsa/431 keluarga/3 PPS).

Ia diikuti daerah Kuala Terengganu (1,637 mangsa/441 keluarga/9 PPS); Besut (987 mangsa/245 keluarga/22 PPS); Setiu (133 mangsa/25 keluarga/3 PPS); dan Marang (76 mangsa/1 PPS).

Di Sarawak, seramai 1,150 mangsa banjir daripada 298 keluarga kini berlindung di 16 PPS di empat daerah.

Daripada jumlah itu, seramai 445 mangsa daripada 103 keluarga ditempatkan di empat PPS di Kuching; Samarahan (413 mangsa/108 keluarga/7 PPS); Serian (165 mangsa/49 keluarga/3 PPS); dan Betong (127 mangsa/38 keluarga/2 PPS).

Di Sabah pula, tiga daerah terlibat dengan banjir di mana seramai 674 mangsa daripada 164 keluarga kini berlindung di lapan PPS.

Ia melibatkan 528 mangsa daripada 123 keluarga yang ditempatkan di enam PPS di Pitas; diikuti Kota Belud (101 mangsa/27 keluarga/1 PPS); dan Kota Kinabalu (45 mangsa/14 keluarga/1 PPS).

Di Perak, seramai 69 mangsa daripada 17 keluarga di dua daerah dipindahkan ke dua PPS.

Ia melibatkan 56 mangsa daripada 12 keluarga di Hilir Perak yang ditempatkan di sebuah PPS, diikuti Bagan Datuk (13 mangsa/lima keluarga/satu PPS).

Di Johor, 32 mangsa daripada 10 keluarga di daerah Segamat kini ditempatkan di sebuah PPS.

Sementara itu, seramai 57 mangsa tanah runtuh daripada tujuh keluarga di daerah Serian, Sarawak kini ditempatkan di sebuah PPS.


637 kes varian XE Covid-19 di UK

Varian baharu Covid-19 yang ditemui di United Kingdom (UK) lebih mudah menular berbanding varian sebelumnya – tetapi masih terlalu awal untuk mengetahui betapa meluas penularannya, sambil pakar kesihatan mula memberi amaran.

Agensi Keselamatan Kesihatan UK (UKHSA) berkata mereka sedang memantau varian XD, XE dan XF, yang merupakan mutasi daripada varian BA.1 dan BA.2 Omicron.

Ia adalah apa yang dikenali sebagai ‘rekombinan’, sekali gus bermakna varian itu telah terbentuk daripada sekurang-kurangnya dua sumber virus lain.

XD ialah kacukan Delta dan BA.1, subvarian Omicron dan kebanyakannya ditemui di Perancis, Denmark dan Belgium.

XE pula ialah rekombinan dua subvarian Omicron, BA.1 dan BA.2, tetapi ia mempunyai tiga mutasi yang tidak terdapat dalam jujukan induknya. Ia ditemui di Britain sahaja.

Manakala, XF ialah rekombinan antara Delta dan BA.1 tetapi hanya dikesan di Britain setakat ini.

Pakar di UKHSA mengatakan masih terlalu awal untuk mengetahui sama ada XE lebih mudah menular daripada varian sebelumnya seperti Delta dan Omicron.

Agensi itu berkata, 637 kes XE telah dikesan di England setakat 22 Mac.

Itu akan menjadikannya hanya sebahagian kecil daripada puluhan ribu jumlah kes yang dilaporkan setiap hari pada masa ini, lapor The Independent.

UKHSA berkata kadar pertumbuhan awal XE tidak jauh berbeza daripada BA.2, laporan Wales Online.

Bagaimanapun, data yang lebih terkini, sehingga 16 Mac, menunjukkan kadar hampir penularan 10 peratus melebihi BA.2, yang dikenali juga sebagai ‘Stealth’ Omicron.

“Angkanya terlalu kecil bagi XE untuk dianalisis mengikut wilayah,” kata UKHSA.

Ketua Penasihat Peralihan Perubatan UKHSA, Profesor Susan Hopkins, berkata varian kombinasi semula itu bukanlah sesuatu yang luar biasa.

Beliau menambah bahawa virus seperti itu biasanya mati dengan cepat.

“Varian XE, telah menunjukkan kadar pertumbuhan berubah-ubah dan kami belum dapat mengesahkan sama ada ia mempunyai kesan penularan sebenar,” kata Hopkins kepada The Sun.

“Setakat ini tidak ada bukti yang mencukupi untuk membuat kesimpulan tentang kebolehjangkitan, keterukan atau keberkesanan vaksin.”

Dengan tiada sekatan undang-undang dan keperluan untuk mengasingkan diri di England, jangkitan Covid-19 sejak beberapa minggu kebelakangan ini kembali meningkat.

Pejabat Statistik Kebangsaan berkata seorang daripada setiap 13 orang – atau 4.9 juta – dijangkiti virus itu pada minggu yang berakhir 26 Mac, meningkat daripada 4.3 juta pada minggu sebelumnya.

Beberapa hari lalu Ketua Penasihat Saintifik Kerajaan, Sir Patrick Vallance, memberi amaran varian Covid-19 seterusnya mungkin lebih teruk daripada Omicron kerana virus itu terus berkembang

Varian Omicron merebak dengan pantas ke seluruh UK menjelang Krismas apabila kadar kebolehjangkitan atau Rt dianggarkan sekitar 1.3 yang bermaksud secara purata setiap 10 orang menjangkiti 13 orang.

Sir Patrick berkata kes Covid mungkin telah memuncak tetapi akan terdapat lebih banyak kemasukan ke hospital dan kematian akibat gelombang semasa ini. – Agensi


Sibuk jaga DAP, MCA tak puas hati dengan Zahid?

MCA hari ini mengingatkan Datuk Seri Ahmad Zahid Hamidi agar menjaga kepentingan parti-parti komponen Barisan Nasional (BN) yang dipimpinnya, bukannya Pakatan Harapan (PH) apatah lagi DAP.

Setiausaha Agung MCA, Datuk Chong Sin Woon dalam satu kenyataan menasihatkan Presiden UMNO itu agar berpegang kepada prinsip dan berhati-hati berkait kerjasama BN-PH.

“Pengerusi BN, Datuk Seri Ahmad Zahid Hamidi dinasihatkan agar berpegang kepada prinsip dan berhati-hati dalam segala perkara berkaitan hubungan atau kerjasama antara BN dengan PH.

“Perlu diingatkan bahawa sebagai Pengerusi BN, beliau haruslah menjaga kepentingan dan mengutamakan parti-parti komponen dalam BN, bukannya mengutamakan PH terutamanya DAP.

“Kerjasama antara BN dan PH perlulah ada timbal balas dan menguntungkan kedua-dua pihak,” katanya dalam satu kenyataan, hari ini.

Beliau juga menegaskan sebarang kenyataan berkait MCA mesti dikeluarkan oleh pemimpin parti itu bukannya pihak lain.

Ditegaskan juga bahawa apa jua pendirian dan pandangan oleh Parti MCA mestilah dikeluarkan oleh pemimpin MCA, khususnya  Presiden MCA sendiri, bukannya pihak lain.

BN kini bersama PH membentuk kerajaan campuran di Putrajaya selepas Pilihan Raya Umum ke-15 yang dipimpin oleh Perdana Menteri, Datuk Seri Anwar Ibrahim.

Sabtu lalu, Zahid dilapor berkata pengundi UMNO boleh menggunakan konsep sama ketika menyokong dan mengundi calon MCA pada pilihan raya sebelum ini, untuk menyokong calon daripada DAP.

Jelasnya, atas dasar kebersamaan kaedah itu boleh digunakan untuk memilih calon dalam parti kerajaan perpaduan.

Sebelum ini, Ahli Majlis Kerja Tertinggi UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada pilihan raya negeri (PRN) tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Ia disusuli seruan Setiausaha Publisiti Kebangsaan DAP, Teo Nie Ching yang turut menyeru ahli dan penyokong DAP memberi sokongan dan undi kepada calon UMNO pada PRN di enam buah negeri nanti.


Ketua Bahagian lancar gerakan singkir Zahid, tak setuju keluar PN

Pemimpin akar umbi UMNO seluruh negara kini sudah melancarkan gerakan untuk menyingkirkan Presiden UMNO, Datuk Seri Ahmad Zahid Hamidi ekoran langkahnya menarik sokongan terhadap kerajaan Perikatan Nasional (PN).

Gerakan tersebut yang terdiri daripada Ketua-Ketua UMNO Bahagian dan pemimpin peringkat cawangan difahamkan sudah mula bergerak dengan menyerang Presiden kerana tindakannya yang disifatkan tidak mementingkan masa depan parti dan lebih mementingkan kepentingan peribadi semata-mata.

Daripada maklumat diterima Agenda Daily, sekurang-kurangnya 50 Ketua UMNO Bahagian sudah bersedia untuk melawan Zahid dan akan membuat aduan kepada pihak Jabatan Pendaftaran Pertubuhan Malaysia (RoS) berhubung tindakan Zahid yang tidak mengikut peraturan parti, ia termasuk isu berkaitan pemilihan parti.

Kumpulan Ketua UMNO Bahagian tersebut terdiri daripada penyokong yang tidak sehaluan dengan Zahid dan mereka memilih untuk bersama dengan 31 Ahli Parlimen UMNO yang menyokong kerajaan PN dibawah pimpinan Perdana Menteri Tan Sri Muhyiddin Yassin.

Ketua UMNO Bahagian Alor Setar, Datuk Mohd Yusof Ismail berkata untuk kekal menyokong kerajaan sedia ada selepas mengambil kira keadaan krisis Covid-19 dan titah Yang di-Pertuan Agong yang perkenan supaya keabsahan kerajaan ditentukan semasa sidang Parlimen nanti.

“Sekiranya kerajaan Perikatan yang ada sekarang jatuh, maka negara akan sekali lagi terjerumus dalam krisis politik yang akan memberi kesan terhadap usaha–usaha pemulihan akibat Covid-19.

“Justeru, sebagai Ketua UMNO Bahagian Alor Setar yang mewakili seluruh ahli–ahli UMNO Bahagian Alor Setar mengambil ketetapan atas rasa kebertanggungjawaban terhadap titah Yang di-Pertuan Agong dan kesusahan rakyat yang terkesan akibat Covid-19, maka sokongan harus di beri kepada kerajaan sedia ada iaitu kerajaan Perikatan Nasional sehingga PRU15 tanpa berpaling daripada taat setia kepada perjuangan parti UMNO,” katanya dalam satu kenyataan.

Pendirian Yusof tersebut bertentangan dengan keputusan Mesyuarat Majlis Tertinggi (MT) yang diumumkan oleh Zahid dan menolak tindakan untuk keluar daripada kerajaan PN seperti yang diinginkan oleh badan tertinggi parti itu.

Sementara itu, seorang lagi Ketua UMNO Bahagian Simpang Renggam, Datuk Zakaria Dullah juga senada dengan UMNO Bahagian Alor Setar yang mahu kekal bersama dalam kerajaan PN dan menumpukan kepada usaha untuk menangani isu kebajikan rakyat dan bukannya merebut kuasa.

“Pada masa sukar ini amatlah molek dan sangat bijaksana sekiranya UMNO kekal mendukung bersama-sama kerajaan PN, mengemblen buah fikiran dan tenaga bagi sama-sama membela rakyat, raja dan negara keluar daripada krisis dan musibah yang maha mencabar ini selaras dengan matlamat tersirat dan tersurat perjuangan UMNO itu sendiri iaitu demi agama, bangsa dan tanahair,” katanya dalam satu kenyataan.

Zakaria juga menyokong tindakan 31 Ahli Parlimen Barisan Nasional (BN) yang membuat pendirian untuk kekal menyokong kerajaan PN.

“Malah pada hemat saya selaku pemimpin daripada strata rakyat di peringkat Bahagian UMNO, sepatutnya seluruh jajaran kepimpinan UMNO mengambil pendirian dan ketetapan seperti mana yang ditunjukkan oleh 31 orang Ahli Parlimen tersebut.

“Ini kerana ketetapan dan pendirian mereka adalah secara jelas, terang dan bersuluh sangat sinonim dengan asas dan tujuan penubuhan UMNO. Semangat pembentukan UMNO adalah untuk membela rakyat, agama dan tanahair,” katanya lagi.

Gerakan Ketua Bahagian tersebut akan mendesak supaya pemilihan segera diadakan bagi mengelak parti tersebut dikenakan tindakan dan Zahid tidak ada pilihan selain memastikan pemilihan parti dalam dijalankan tanpa memberi sebarang alasan lain lagi.

Zahid kini kini sudah hilang kepercayaan apabila Ahli-Ahli Parlimen (MP) BN enggan mengikut telunjuknya menarik sokongan terhadap kerajaan PN, malah Menteri dan Timbalan Menteri juga tidak mahu meletak jawatan mereka.

Semalam, seramai 31 MP BN membuat pendirian untuk kekal bersama kerajaan PN sehingga keabsahan ditentukan semasa sidang Parlimen pada September depan, ia walaupun Zahid mendesak supaya Menteri dan Timbalan Menteri meletak jawatan mereka.

Terdahulu, RoS juga memutuskan sema jawatan dalam MT UMNO tidak lagi sah selepas tempoh penggal 2018/2021 tamat pada 30 Jun 2021 lalu dan perlu mengadakan pemilihan dengan segera.

Untuk rekod terdapat 66,287 mesyuarat dan pemilihan yang perlu diadakan membabitkan kehadiran seramai 3.3 juta ahli UMNO iaitu pada peringkat cawangan sebanyak 21,135 mesyuarat; Wanita (21,058 mesyuarat); Pemuda (15,496 mesyuarat); dan Puteri (8,598 mesyuarat).

Terdapat juga 764 persidangan perwakilan bahagian yang terdiri daripada 191 persidangan untuk setiap empat peringkat di Bahagian, Wanita, Pemuda dan Puteri, yang semuanya mesti dijalankan secara serentak.


199 kes baharu Covid-19 kategori 3-5

Hanya 199 kes atau 0.73 peratus daripada 27,004 kes baharu Covid-19 yang dilaporkan semalam melibatkan kategori tiga, empat dan lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 26,805 kes pula terdiri daripada kategori satu dan dua.

Beliau turut memberikan pecahan kategori berdasarkan jumlah kes baharu semalam iaitu:

Daripada 199 kes kategori 3, 4, dan 5 itu pula:

Dr Noor Hisham juga memaklumkan sebanyak 1,669 kes Covid-19 dimasukkan ke hospital semalam, dengan 674 kes atau 40.4 peratus melibatkan kategori tiga hingga lima, manakala 995 kes atau 59.6 peratus terdiri daripada kategori satu dan dua.

Sementara itu, sebanyak lapan negeri menunjukkan peratusan pengisian katil kes kritikal unit rawatan rapi (ICU) lebih 50 peratus iaitu Perlis (73 peratus), Kuala Lumpur (70 peratus), Putrajaya (67 peratus), Kelantan (63 peratus), Johor (60 peratus), Selangor (56 peratus), Sarawak (52 peratus ) dan Perak (51 peratus).

Dr Noor Hisham berkata nilai kadar kebolehjangkitan (Rt) Covid-19 negara kini ialah 0.95 dan negeri yang mencatat Rt tertinggi ialah Sarawak dengan 1.13.

Negeri lain yang mencatatkan Rt melebihi 1.0 ialah Kuala Lumpur (1.10), Terengganu dan Negeri Sembilan (1.04), Putrajaya (1.03), Perak dan Johor (1.02) manakala Pulau Pinang, Selangor dan Melaka (1.01).


Syor peranan PM lantik anggota Suruhanjaya Pelantikan Kehakiman dimansuh

Yang Dipertuan Besar Negeri Sembilan hari ini (30 November 2022) mencadangkan peranan Perdana Menteri (PM) dalam melantik anggota Suruhanjaya Pelantikan Kehakiman (JAC) – panel yang mencalonkan bakal hakim baharu – dibatalkan.

Menegaskan kepentingan memastikan kebebasan agensi penguatkuasaan dan badan kehakiman daripada pengaruh luar dalam menjalankan tugas, Tuanku Muhriz Tuanku Munawir bertitah proses pelantikan hakim di Malaysia sekarang mempunyai kelemahan yang boleh diperbaiki.

Baginda menyatakan bahawa JAC pada masa ini memainkan peranan untuk mencadangkan pencalonan kehakiman dan berkata keahlian JAC adalah penting untuk memastikan ia mampu menampilkan nama hakim dengan integriti dan berkaliber tinggi.

JAC mempunyai sembilan anggota, empat daripadanya adalah hakim paling kanan di Malaysia, manakala lima lagi adalah individu yang dilantik oleh PM.

“Bagi memastikan JAC bebas menjalankan tanggungjawab, saya mencadangkan agar pelantikan lima anggota JAC itu tidak dibuat oleh Perdana Menteri. Sebaliknya, diberikan kepada beberapa institusi lain seperti Badan Peguam Malaysia, Persatuan Undang-undang Sabah, Persatuan Peguambela Sarawak dan Jawatankuasa Pilihan Khas Parlimen.

“Dengan kaedah sebegini, keahlian JAC akan lebih seimbang, dan tidak akan membawa kepentingan mana-mana pihak,” titah baginda hari ini dalam ucapan sempena mempengerusikan mesyuarat Majlis Raja-Raja ke-260 yang diadakan bermula semalam dan hari ini di Istana Negara, menurut MalayMail.

Tuanku Muhriz juga mencadangkan agar struktur JAC dinilai semula, berikutan perbincangan dengan kerajaan, ahli JAC sedia ada, badan perundangan profesional dan institusi dan pihak berkepentingan lain yang berkaitan.

“Sekiranya semua ini dilaksanakan, saya yakin JAC akan dapat melaksanakan tanggungjawabnya dengan lebih berkesan dan menyebabkan pemilihan dan pelantikan hakim di Malaysia adalah daripada individu yang berakhlak mulia, telus dan adil,” titah baginda.

Antara lain, baginda juga menggesa Kerajaan Persekutuan baharu memupuk “semangat kebersamaan” dalam kalangan rakyat Malaysia yang berbilang agama, kaum dan budaya.

“Saya harap tidak ada lagi pemimpin yang membangkitkan isu perkauman atau agama dengan niat untuk menghasut orang ramai,” titah baginda.

Pelantikan hakim mahkamah atasan – hakim Mahkamah Persekutuan, Mahkamah Rayuan dan Mahkamah Tinggi – merupakan salah satu isu yang dibincangkan oleh Majlis Raja-Raja.

Akta Suruhanjaya Pelantikan Kehakiman Seksyen 5(1) memperuntukkan ahli suruhanjaya itu terdiri daripada sembilan individu, termasuk empat hakim tertinggi di negara ini, dan hakim Mahkamah Persekutuan yang dilantik oleh PM.

Empat yang lain juga dilantik oleh PM – selepas berunding dengan tiga badan profesional negara untuk peguam (Majlis Peguam Malaysia, Persatuan Peguambela Sarawak dan Persatuan Undang-undang Sabah), peguam negara, dan penasihat undang-undang negeri.

Fungsi JAC termasuk memilih orang yang layak dilantik sebagai hakim mahkamah atasan untuk pertimbangan PM.


UMNO, DAP mula ‘beriman’ kepada ‘Malu Apa Bossku’ ilham Najib

Sebelum ini, Naib Pengerusi DAP Kebangsaan, Nga Kor Ming menyifatkan satu undi yang diberikan kepada Perikatan Nasional pada Pilihan Raya Umum Ke-15 (PRU-15) ibarat satu undi untuk Barisan Nasional (BN).

Begitu juga, Pakatan Harapan (PH) ketika kempen PRU-15 di Sungai Buloh dengan mengatakan undi BN sama dengan memberi undi untuk Presiden UMNO Datuk Seri Ahmad Zahid Hamidi berkuasa.

Tuduh-menuduh ini juga berlaku apabila pemimpin UMNO pula mendakwa mengundi Perikatan Nasional sama seperti memberi undi kepada PH, kerana kononnya kedua-dua parti itu akan bekerjasama selepas PRU-15.

Namun, yang terserlah kebenarannya selepas PRU-15, rupa-rupanya memberi undi kepada BN sama juga dengan memberi satu undi kepada PH, termasuk DAP, untuk berkuasa semula ke atas ‘Tanah Melayu’ – nama negara sebelum Malaysia merdeka.

Ketua Penerangan Bersatu Datuk Wan Saiful Wan Jan berkata penyokong PH dan BN sebelum ini menyangka kedua-dua parti itu membawa agenda yang berbeza.

Namun, kata Ahli Parlimen Tasek Gelugor itu apa yang difahami pengundi ketika kempen PRU-15 sehingga memberi undi kepada kedua-dua gabungan itu tidak berlaku.

“Rupa-rupanya apa yang berlaku ialah undi PH dapat BN, dan undi BN dapat PH. Habis seluruh negara ditipu oleh PH dan BN yang sanggup menjual maruah diri demi jawatan dan harta,” katanya malam tadi.

Sebelum ini BN secara jelas menolak PH, yang diketuai Datuk Seri Anwar Ibrahim dan turut dianggotai DAP, malah ia dilaungkan ke seluruh dunia bahawa UMNO berpegang kepada prinsip ‘No Anwar No DAP’.

Apa lagi, pemimpin dan akar umbi UMNO pun dengan bangga dan megahnya memberitahu rakyat bahawa parti merekalah yang kuat serta bersungguh-sungguh menentang Anwar dan DAP, lebih daripada parti-parti Melayu-Islam lain.

Apa yang berlaku selepas PRU-15? Pemimpin dan akar umbi UMNO menjilat ‘kotoran’ mereka sendiri, apabila kini prinsip ‘No Anwar No DAP’ berubah menjadi ‘Ok Anwar Ok DAP’, kerana kuasa dan jawatan, tanpa mempedulikan pengundi.

Zahid, setelah bekerjasama dnegan DAP, memberi alasan prinsip ‘No Anwar No DAP’ itu cuma strategi pilihan raya sahaja dan tidak terpakai selepas PRU. Kenyataan Zahid itu sekali gus menunjukkan dia membuat keputusan sendiri, bukan oleh perhimpunan agung atau Majlis Tertinggi (MT).

Mengulas lanjut, Wan Saiful berkata BN, khususnya UMNO, telah merosakkan kepercayaan rakyat yang memberi undi kepada mereka.

“Mereka merosakkan kepercayaan rakyat, habis semua orang politik terpalit. Sedangkan tidak semua orang politik begitu.

“Saya harap rakyat sedar bahawa tidak semua orang politik itu sama. Yang sama hanyalah PH dan BN. Jangan tuduh kami sama seperti PH dan BN,” katanya yang bimbang perkembangan politik negara sekarang menyebabkan rakyat makin muak dan tidak mempercayai lagi orang politik.

Menurutnya sentimen seperti itu menjadi lebih meluas apabila rakyat melihat kerakusan orang politik mengejar kuasa, seperti yang ditunjukkan PH, BN dan UMNO.

“Kami dalam PN tegas berpegang dengan prinsip. Kami ada agenda perjuangan jelas dan kami mahu kerajaan yang bersih demi menjaga kebajikan rakyat. Kami tak sanggup menggadai prinsip semata-mata untuk mengejar jawatan dan harta.

“Saya nak tanya penyokong BN, UMNO dan PH. Apa perasaan saudara saudari dengan pemimpin PH dan BN hari ini?

“Ada rasa malu dengan sikap pemimpin anda, atau semuanya sudah beriman dengan konsep ‘malu apa bossku?’,” katanya.


Zahid sakit saluran kencing pula, perbicaraan hari ini berakhir awal

Pendengaran kes perbicaraan Presiden UMNO Datuk Seri Ahmad Zahid Hamidi di Mahkamah Tinggi Kuala Lumpur membabitkan 47 pertuduhan jenayah berakhir awal hari ini selepas bekas Timbalan Perdana Menteri itu memberitahu dia kurang sihat dan meminta untuk memberi keterangan pagi esok.

Zahid memberi keterangan sebagai saksi pertama setelah diperintah membela diri, dengan hari ini merupakan hari ke-16 beliau di kandang saksi.

Sama seperti peguamnya Hamidi Mohd Noh meminta rehat sebentar sebelum meneruskan soalan petang tadi berhubung pertuduhan pengubahan wang haram, Zahid meminta hakim menamatkan prosiding lebih awal hari ini.

“Yang Arif, saya memohon kerana saya kurang sihat, saya minta sesi itu dilakukan esok pagi,” katanya menurut laporan MalayMail.

Hamidi kemudian menjelaskan kepada hakim bahawa beliau sebelum ini memaklumkan kepada mahkamah bahawa Zahid “mengambil ubat” dan “ubat penahan sakit menyebabkan dia kerap ke tandas, jadi saya rasa dia tidak sihat”.

Hamidi meminta Mahkamah Tinggi memberi sedikit masa kepada Zahid dan berkata anak guamnya hanya meminta penangguhan awal prosiding mahkamah hari ini.

Hakim Mahkamah Tinggi Datuk Collin Lawrence Sequerah kemudian mencadangkan Hamidi masih boleh meneruskan soalan kepada Zahid sebagai saksi pembelaan.

Hamidi menyatakan bahawa ini tidak mungkin kerana Zahid tidak sihat, sebelum hakim kemudian membenarkan perbicaraan berakhir awal.

“Hakikat tertuduh tidak sihat, saya fikir kita menangguhkan ke esok,” kata hakim.

Hamidi berkata beliau akan meminta Zahid memberikan penjelasan lanjut mengenai perkara yang berkaitan dengan pertuduhan pengubahan wang haramnya esok.

Awal pagi ini apabila prosiding mahkamah bermula, peguam Zahid, Datuk Ahmad Zaidi Zainal memaklumkan kepada Mahkamah Tinggi tentang keadaan anak guamnya.

“Sebelum kita mulakan, Yang Ariff, untuk makluman Yang Arif, Datuk Seri masih berubat kerana bronkitis dan jangkitan saluran kencing, jadi beliau perlu ke tandas mungkin setiap 45 minit,” kata peguam itu kira-kira jam 10.06 pagi tadi.

Mengikut Cleveland Clinic, jangkitan saluran kencing (UTI) adalah jenis jangkitan yang sangat biasa dalam sistem pembuangan air kecil. UTI boleh melibatkan mana-mana bahagian sistem pembuangan air kecil, termasuk uretra, ureter, pundi kencing dan buah pinggang.

Simptom lazimnya termasuk perlu kerap membuang air kecil, sakit ketika membuang air kecil dan rasa sakit di bahagian tepi atau bahagian bawah punggung. Kebanyakan UTI boleh dirawat dengan antibiotik.

Kira-kira jam 10.47 pagi, Mahkamah Tinggi memberi rehat sebentar seperti yang diminta oleh Zaidi.

Minggu lalu, Mahkamah Tinggi juga membenarkan permohonan peguam Zahid untuk rehat diberikan sepanjang prosiding mahkamah kerana anak guam mereka perlu ke tandas.

Pada 22 Ogos, Hamidi juga telah memaklumkan kepada Mahkamah Tinggi bahawa Zahid “sedang mengambil ubat” dan “memaksa dia pergi ke tandas setiap setengah jam” dan meminta rehat diberikan pada ketika itu.

Dalam kes ini, Ahmad Zahid menghadapi 47 pertuduhan iaitu 12 daripadanya kerana pecah amanah berhubung lebih RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah lebih RM21.25 juta.

Zahid didakwa dengan 12 pertuduhan pecah amanah, iaitu menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Jamal Yunos kalah rayuan akhir fitnah, diperintah bayar RM150,000

Panel tiga hakim Mahkamah Persekutuan pada Selasa (30 Ogos) menolak rayuan Ketua UMNO Bahagian Sungai Besar Datuk Seri Jamal Md Yunos untuk mengetepikan saman fitnah yang difailkan terhadapnya oleh Ahli Parlimen Petaling Jaya, Maria Chin Abdullah dan menuntut ganti rugi am RM150,000.

Ketua Hakim Negara Tun Tengku Maimun Tuan Mat, yang mengetuai panel itu berkata mereka tidak berpuas hati dengan hujah peguam V Mugunthan untuk mendapatkan kebenaran rayuan itu didengar atas meritnya.

“Kami tidak diyakinkan dalam memberikan kebenaran untuk merayu. Oleh itu, kami menolak notis usul,” katanya semasa menyampaikan keputusan sebulat suara itu.

Anggota panel lain ialah Hakim Mahkamah Persekutuan Datuk Harmindar Singh Dhaliwal dan Datuk Mohamad Zabidin Mohd Diah.

Susulan itu mahkamah memerintahkan Jamal, yang juga bendahari UMNO Selangor membayar kos RM30,000 kepada Maria.

Mugunthan berkata anak guam mereka tidak merujuk Maria secara khusus, dan apa yang dilafazkan Jamal tidak boleh dianggap sebagai fitnah, menurut TheEdge.

Dalam jawapannya, peguam utama Maria, Datuk Dr Gurdial Singh Nijar berkata, apa yang dilafazkan Jamal harus dianggap sebagai fitnah, kerana ia dilaporkan oleh beberapa media, dan terdapat juga dapatan oleh hakim perbicaraan Mahkamah Tinggi dan Mahkamah Rayuan bahawa kata-katanya memfitnah.

Gurdial berkata Jamal mungkin tidak mengakuinya ketika itu, tetapi apabila dia menerima surat tuntutan untuk saman itu, dia mengakui bahawa ia datang dari Maria, dan melemparkan surat itu ke dalam tandas, menggambarkan dokumen itu sebagai “najis”.

Ini bukan soal umpatan tetapi fitnah, dan mahkamah telah membuat penemuan fakta berdasarkan pemeriksaan balas yang dilakukan terhadap Jamal sendiri, tambahnya.

Gurdial juga berkata Jamal merujuk kepada Maria apabila dia menggambarkan seseorang yang berkahwin dengan bekas penyokong Pertubuhan Pembebasan Palestin, dan mendakwa orang itu terlibat dalam Daesh dan IS.

“Pemohon tahu siapa yang dia maksudkan, dan kami telah menyoal balasnya mengenai perkara itu,” katanya.

Jamal membuat kenyataan itu pada 2016, ketika Maria menjadi pengerusi Bersih 2.0, mendakwa dia mempunyai kaitan pengganas yang menyebabkan dia ditahan di bawah Akta Kesalahan Keselamatan (Langkah-Langkah Khas) 2012.

Maria memenangi samannya terhadap Jamal di Mahkamah Tinggi pada 2018, dan Mahkamah Rayuan mengekalkan keputusan itu pada Mac tahun ini, tetapi mengurangkan kuantum ganti rugi daripada RM300,000 kepada RM150,000.


Larutan disinfeksi untuk nyahkuman, tidak sesuai ke atas manusia

Sejak dunia dilanda virus Covid-19, pelbagai produk dijual di pasaran bagai memerangi wabak ini. Antara produk yang laris dijual seperti hand sanitizer, cecair pembasmi kuman, pelitup muka dan sebagainya.

Baru-baru ini, timbul pula keperluan penggunaan penyembur sanitizer atau penyembur nano bagi mengurangkan risiko jangkitan virus. Ia disembur pada permukaan tertentu dan badan.

Alat ini dilihat menjadi trend kepada masyarakat dengan dijual dalam pelbagai saiz, warna dan jenama. Namun, adakah benar penyembur nano ini dapat membasmi kuman terutama virus Covid-19 seperti yang didakwa?

Dalam konteks ini, Kementerian Kesihatan Malaysia (KKM) mengambil berat isu yang dibangkitkan berkaitan keselamatan dan keberkesanan penggunaan nano mist spray sebagai alat disinfeksi.

Menurut Ketua Pengarah Kesihatan Malaysia, Tan Sri Datuk Seri Dr. Noor Hisham Abdullah, nano mist spray ialah  alat penyembur yang boleh menghasilkan titisan halus bersaiz nano.

“Alat ini dihasilkan untuk pelbagai tujuan termasuk kosmetik, wangian dan pelbagai kegunaan domestik serta industri, bergantung kepada spesifikasi alat dan jenis cecair yang digunakan. Alat ini terdapat dalam pelbagai bentuk dari saiz kecil untuk penggunaan persendirian seperti spray gun, handheld spray sehingga saiz yang lebih besar untuk kegunaan industri.

“Mutakhir ini, nano mist spray mula mendapat perhatian umum untuk digunakan sebagai alat disinfeksi bagi mengekang penularan COVID-19. Ramai beranggapan penggunaan alat ini berupaya menghapuskan virus di udara (airborne) dan juga di permukaan.

“Walau bagaimanapun, keberkesanan penggunaan nano mist spray untuk disinfeksi bergantung kepada keupayaan alat tersebut untuk menghasilkan semburan yang sekata pada permukaan, jenis dan kepekatan larutan disinfeksi yang digunakan, serta tempoh masa pendedahan,” jelas beliau.

Secara umumnya pada masa ini, beberapa larutan disinfeksi sedia ada seperti larutan yang mengandungi alkohol 70 hingga 90 peratus , hydrogen peroxide, thymol, quarternary ammonia, dan juga larutan berasaskan klorin berkesan bagi membunuh virus SARS-CoV-2 di permukaan.

Tambah beliau, senarai larutan disinfeksi yang berkesan untuk SARS-CoV-2 boleh diperolehi dalam laman sesawang US Environmental Protection Agency https://www.epa.gov/coronavirus/about-list-n-disinfectants-coronavirus-covid-19-0 yang menjadi rujukan seluruh dunia.

“Ingin dijelaskan, larutan disinfeksi yang dinyatakan ini adalah bertujuan untuk nyahkuman di permukaan persekitaran dan tidak sesuai digunakan secara langsung ke atas manusia. Ini adalah kerana, sesetengah larutan disinfeksi ini boleh menyebabkan iritasi pada mata, kulit, saluran pernafasan dan juga sistem pencernaan.

“KKM ingin menegaskan, penyemburan disinfeksi melalui nano mist tidak menggantikan keperluan disinfeksi permukaan secara manual,” ujarnya.


Haram umat Islam lantik individu tak berakhlak jadi pemimpin kerajaan

Presiden PAS Datuk Seri Abdul Hadi Awang berkata adalah haram umat Islam melantik individu fasik atau tidak berakhlak menjadi pemimpin dan memegang jawatan penting dalam sesebuah kerajaan.

Beliau juga berkata hanya pemimpin yang mencukupi syarat termasuk bermoral tinggi, layak untuk diangkat menjadi pemimpin negara.

“Islam juga mewajibkan para pemimpin mencukupi syarat ‘adalah (bermoral tinggi) di samping syarat keimanan, keilmuan serta kelayakan jasad, roh dan akal.

“Seorang individu yang fasiq (tidak berakhlak) adalah haram dilantik menjadi pemimpin dan memegang jawatan penting dalam sesebuah kerajaan,” katanya dalam kenyataan hari ini tanpa merujuk kepada moral mana-mana pihak.

Semalam, beberapa Ahli Parlimen (MP) parti cauvinis DAP menunjukkan sikap melampau dan tidak bermoral apabila menjerit-jerit di dalam Dewan Rakyat ketika Perdana Menteri Tan Sri Muhyiddin Yassin serta MP Islam lain sedang membaca ayat Al-Quran surah al-Fatihah untuk umat Islam yang meninggal dunia akibat Covid-19.

Kejadian semalam berlaku ketika Perdana Menteri yang juga MP Pagoh mengucapkan takziah kepada semua mangsa Covid-19 dan meminta izin kepada Yang di-Pertua Dewan, Datuk Azhar Harun untuk bertafakur serta membaca doa sebagai menghormati mangsa yang terkorban.

“Sebelum saya memulakan penerangan, saya mewakili kerajaan dan seluruh ahli Parlimen dengan perasaan sedih dan hiba ingin menyampaikan salam takziah buat semua ahli keluarga mangsa Covid-19 yang diuji dengan kehilangan insan-insan tersayang.

“Datuk Yang di-Pertua, saya memohon izin untuk kita semua bertafakur seketika dan membaca surah al-Fatihah bagi mengingati mangsa-mangsa yang telah meninggal dunia. Al-Fatihah,” katanya.

Tetapi Setiausaha Agung DAP Lim Guan Eng, MP Puchong Gobin Singh Deo dan MP Teluk Intan Nga Kor Ming bangun menjerit-jerit tanpa menghiraukan Muhyiddin yang sedang membacakan surah al-Fatihah.

Mengulas lanjut Hadi yang juga MP Marang turut membidas pihak yang sering kali menyebut mengenai keperluan integriti, tadbir urus yang baik, kedaulatan undang-undang dan lain-lain kata slogan yang dicipta, namun hakikatnya mereka tidak mematuhinya.

“Hal ini kerana laksana jasad yang tiada roh yang memandu akal dan ilmu, dan boleh berubah menjadi penipu kerana politik kenegaraan dianggap di luar daripada ilmu Allah SWT dan hukuman-Nya,” katanya yang memetik hadis Rasulullah SAW yang memberi amaran bahawa bencana akan menimpa umat Islam apabila berlakunya beberapa perkara.

Antaranya kata beliau ialah apabila amanah yang besar itu dianggap sebagai satu peluang keemasan untuk individu terbabit mengejar kekayaan.

Wakil Khas Perdana Menteri ke Timur Tengah itu berkata ada individu yang telah dijangkiti penyakit ingin menjadi pemimpin hinggakan nafsunya telah mengatasi akal dan ilmu.

“Fenomena yang pesat berlaku dalam politik sekular, sama ada melalui saluran demokrasi yang telah dinodai politiknya ataupun melalui kekerasan dengan rampasan kuasa. Sehingga perkara tersebut telah mencetuskan peperangan dan akhirnya bertukar kepada pemerintahan secara diktator (dictatorship) yang lebih zalim.

“Maka, jawatan yang penting dalam politik berkonsepkan sekularisme akan diusahakan untuk mendapatkannya secara rakus, tanpa akhlak dan maruah diri. Sehingga ada kalangan yang berusaha mendapatkannya dengan apa sahaja cara sekalipun, sehingga matlamat menghalalkan cara,” katanya.

Hadi berkata ini termasuk dengan cara haram seperti memberi rasuah, menipu dan berbohong kepada rakyat.

“Inilah antara kekotoran yang dilakukan dalam politik berkonsepkan duniawi tanpa panduan agama yang berwawasan akhirat,” katanya.


Lonjakan Omicron: Warga emas diminta tak keluar rumah pada Mac

Menteri penyelaras Hal Ehwal Maritim dan Pelaburan Indonesia, Luhut Binsar Pandjaitan meminta rakyat negara itu yang berusia 60 tahun dan ke atas untuk tidak keluar rumah mulai bulan depan susulan penularan varian Omicron Covid-19.

Menurutnya langkah itu bagi mengurangkan jumlah jangkitan dan kes kematian susulan jangkaan penularan varian Omicron akan memuncak dalam tempoh tiga atau empat minggu lagi.

“Saya cadangkan untuk dua minggu hingga sebulan akan datang, mereka yang berumur 60 tahun ke atas, lebih baik duduk di rumah buat sementara waktu,” kata Luhut ketika pertemuan secara maya pada sambutan ulang tahun ke-96 Nahdlathul Ulama.

Pertubuhan Islam terbesar itu meraikan ulang tahunnya dengan pelbagai acara di Labuan Bajo, Nusa Tenggara Timur, pada Sabtu dan Ahad.

Luhut yang juga menteri penyelaras Covid-19 bersama Menteri Kesihatan Budi Gunadi Sadikin berkata kebanyakan individu yang dijangkiti varian Omicron biasanya jatuh sakit hanya pada tempoh yang lebih singkat dengan gejala yang lebih ringan berbanding varian Delta.

“Tetapi, bagi mereka yang berumur 60 tahun ke atas, tidak divaksin, dan mempunyai komorbid, varian terbaharu kekal boleh menyebabkan kematian seperti varian sebelum ini.

“Berdasarkan data, kebanyakan mereka yang meninggal dunia akibat daripada Omicron adalah warga emas, mempunyai komorbiditi, dan tidak diberi vaksin,” kata Luhut.

Sehingga semalam, data Kementerian Kesihatan Republik Indonesia (Kemkes) menunjukkan lebih 5.7 juta individu berumur 60 tahun ke atas masih belum menerima sebarang dos vaksin.

Terdapat kira-kira 21.5 juta warga emas di Indonesia dengan daripada jumlah itu, hanya 15.6 juta, atau 73 peratus individu berumur 60 tahun ke atas, telah menerima sekurang-kurangnya satu dos vaksin.

Lebih daripada 10.5 juta atau 49 peratus telah menerima dos kedua, tetapi hanya 863,000 telah mengambil dos ketiga mereka, menurut data Kemkes.

Budi Gunadi pula berkata kadar penularan varian Omicron Covid-19 adalah sangat tinggi, sambil beliau menjangkakan kemuncak penularannya akan berlaku pada penghujung Februari ini.

“Kami masih tidak tahu berapa tinggi kemuncak di Indonesia yang kami anggarkan akan berlaku pada penghujung Februari. Tetapi kami perhatikan di negara lain, ia boleh mencapai tiga hingga enam kali ganda daripada kemuncak penularan varian Delta, di mana Indonesia merekodkan lebih 57,000 kes baharu setiap hari,” kata Budi.

Indonesia semalam merekodkan 33,729 kes harian baharu, tertinggi sejak September 2021.

Sehingga semalam, negara itu merekodkan 4,480,423 kumulatif positif, dengan 4,172,458 pesakit telah sembuh, dan 144,497 kematian sejak wabak itu melanda negara keempat paling padat penduduk di dunia itu. – Agensi


Pemuda PAS Kedah pertahan Sanusi, bidas UMNO yang mula putus kerjasama MN

Kritikan Pengarah Pilihan Raya PAS Pusat, Datuk Seri Muhammad Sanusi Md Noor terhadap UMNO dipertahan Dewan Pemuda PAS Kedah yang disifatkan sebagai teguran untuk menyedarkan mereka.

Ketua Penerangannya, Adnan Yusof berkata pandangan Sanusi yang juga Menteri Besar Kedah itu berasaskan fakta dan bukan auta kerana UMNO sendiri yang sudah memutuskan hubungan kerjasama dalam Muafakat Nasional (MN) di Kelantan dan Terengganu sebelum ini.

“Pertama, Sanusi memuji sikap dan sifat wakil UMNO dalam kerajaan Kedah yang tiada masalah sekaligus mampu memberi kestabilan kepada kerajaan negeri dan hasilnya pelaburan negeri Kedah adalah yang tertinggi di Malaysia hari ini hasil kestabilan politik dan juga sikap UMNO di Kedah.

“Kedua, dalam mengeluar kenyataan sepanjang pembubaran Dewan Undangan Negeri (DUN) Johor, UMNO yang galak menyerang kesemua parti lain dan kelihatan marah melenting dan menjadikan MN ‘punching bag’ mengugut PAS apabila dijawab oleh PAS walaupun secara lunak.

“Ini kelihatan politik anak manja yang bukan patut ada pada sebuah parti tua,” katanya dalam satu kenyataan di hantaran Facebook hari ini.

Adnan berkata UMNO sepatutnya sedar diri dengan tindakan mereka yang memutuskan kerjasama dalam MN di Kelantan dan Terengganu walaupun PAS tidak pernah menyerang mereka.

“Ketiganya, UMNO seolah-olah melupakan kesemua kenyataan UMNO Terengganu dan Kelantan terhadap PAS di mana PAS tidak pernah menyerang dan memperlekeh UMNO di negeri pentadbiran PAS.

“Di mana waras UMNO semasa memutus hubungan dengan PAS di dua buah negeri berkenaan?” katanya lagi.

Pada Sabtu, Sanusi berkata sekiranya banyak kerusi yang dimenangi UMNO maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor.

Satu-satunya formula untuk memastikan kestabilan politik negara dan seluruh negeri adalah dengan memastikan UMNO dan Barisan Nasional (BN) memenangi sedikit sahaja kerusi, katanya.

“Formula mudah untuk melihat kestabilan politik di Malaysia dan di negeri-negeri seluruh negara…Formulanya ialah bila kerusi UMNO kurang, sangat-sangat kurang sehingga kalau dia (UMNO) tarik diri pun kerajaan tak tumbang itu lah formula mewujudkan kestabilan politik di Malaysia.

“Formulanya ialah dan saya sedar bila saya datang ke Johor ini… Kena kerusi UMNO sikit baharu aman kalau banyak kacau.

“Tuan-tuan tengok di Melaka, banyak kerusi dia (UMNO)… Akhirnya, dia das kawan dia sendiri (tumbangkan kerajaan sendiri) sehingga tumbang kerajaan Melaka.

“Kerusi dia (UMNO) disini Johor banyak juga, tumbang kerajaan negeri apabila dia (UMNO) sendiri tumbangkan buat PRN (Pilihan Raya Negeri) disaat rakyat kesusahan,” katanya semasa pelancaran jentera Pemuda Perikatan Nasional di Batu Pahat.

Sanusi menegaskan langkah mengadakan PRN Johor tidak diperlukan walhal diperingkat kerajaan pusat, Perdana Menteri (PM) Datuk Seri Ismail Sabri Yaakob boleh mengadakan Perjanjian Keyakinan dan Pembekalan (CSA) dengan pembangkang untuk mewujudkan kestabilan politik.

“PRN tidak diperlukan, diperingkat pusat UMNO memimpin boleh buat pula CSA dengan pembangkang.

“Tandatangan perjanjian dengan pembangkang, boleh… Pasal apa di Johor tidak boleh? Kerana di Johor bukan untuk mewujudkan kestabilan tapi tujuan PRN Johor adalah untuk menambah kerusi UMNO dalam Dewan Undangan Negeri (DUN),” katanya lagi.

Menurut Sanusi, apabila UMNO memenangi banyak kerusi mereka boleh membuat keputusan sesuka hati mereka.

“Bila banyak kerusi, dia (UMNO) boleh tendang orang lain keluar… Itu sahaja,” katanya lagi.

Susulan kritikan tersebut, pemimpin UMNO termasuk Naib Presidennya, Datuk Seri Ismail Sabri Yaakob membalas kritikan tersebut sebagai tidak wajar, malah menafikan UMNO menjadi punca politik negara tidak stabil.


63 kematian direkod semalam, 70,058 kes masih aktif

Jumlah pesakit Covid-19 yang meninggal dunia dalam tempoh 24 jam semalam turun kepada 63 kes berbanding 95 kes yang direkodkan pada Khamis, lapor Kementerian Kesihatan (KKM) hari ini.

Daripada jumlah itu, lapan pesakit meninggal dunia sebelum dibawa ke hospital atau ‘brought in death’ (BID), kata KKM menerusi laman sesawangnya COVIDNOW.

Angka itu menjadikan kumulatif sejak pandemik Covid-19 melanda negara awal tahun lalu meningkat kepada 28,832 kematian, termasuk 5,835 kes BID.

Daripada jumlah kematian semalam, Sabah merekodkan angka tertinggi iaitu sebanyak 13 kes, diikuti Sarawak (11 kes); Selangor (lapan); serta masing-masing tujuh di Johor dan Perak.

Lima negeri masing-masing mencatat tiga kematian ialah Kedah, Kelantan, Pahang, Pulau Pinang, dan Terengganu. Tiada kes kematian dilaporkan di Negeri Sembilan, Perlis, Kuala Lumpur, Labuan, dan Putrajaya.

Sementara itu, jumlah kes aktif turun kepada 70,058 kes berbanding 71,358 kes yang dilaporkan pada Khamis.

Daripada jumlah itu, 54,090 pesakit kini menjalani kuarantin kendiri di rumah masing-masing, 9,453 pesakit di PKRC, 5,948 di hospital dan 567 pesakit dirawat di unit rawatan rapi dengan 300 memerlukan alat bantuan pernafasan.

Sebelum ini, Ketua Pengarah Kesihatan Tan Sri Dr Noor Hisham Abdullah memaklumkan sebanyak 6,060 jangkitan baharu direkodkan dalam tempoh 24 jam sehingga 12 tengah hari semalam, turun berbanding 6,377 kes pada Khamis.

Ini menjadikan jumlah kumulatif positif sejak awal tahun lalu sehingga semalam sebanyak 2,455,510 kes, dengan 2,361,919 pesakit disahkan sembuh. Jumlah kumulatif itu termasuk 5,299 kes BID.


[KEMAS KINI] Istana Kehakiman terus dikawal ketat, tiada penyokong Najib berkumpul

Hanya lima penyokong Datuk Seri Najib Razak hadir di pekarangan Istana Kehakiman di Putrajaya pada hari kedua perbicaraan rayuan terakhir bekas Perdana Menteri itu di Mahkamah Persekutuan, hari ini (19 Ogos 2022).

Berbeza dengan semalam puluhan penyokongnya berkumpul di pekarangan Istana Kehakiman sebagai tanda solidariti kepada Ahli Parlimen Pekan itu yang mengemukakan rayuan terakhir terhadap sabitan hukuman penjara dan denda bersabit kes penyelewengan RM42 juta dana milik SRC International Sdn Bhd (SRC).

Sementara itu, Bernama melaporkan suasana di pekarangan Istana Kehakiman, pagi ini tenang dan hanya petugas media tempatan serta luar negara saja dilihat berkumpul bagi mengikuti prosiding kes itu.

Bagaimanapun, kawalan keselamatan masih diperketat dengan pagar besi diletakkan di semua pintu keluar dan masuk mahkamah, selain hanya peguam atau individu yang mempunyai urusan saja dibenarkan masuk.

Peguam utama Hisyam Teh Poh Teik yang mewakili bekas Perdana Menteri itu tiba di pekarangan Istana Kehakiman, kira-kira jam 8.15 pagi dengan ditemani dua peguam lain.

Sekitar jam 9.18 pagi, kenderaan yang membawa Najib dilihat tiba di Istana Kehakiman dengan diiringi anggota polis.

Hari ini, pihak pendakwaan akan meneruskan hujahan lisan mereka dalam pendengaran rayuan kes berkenaan di hadapan lima panel hakim diketuai Ketua Hakim Negara Tun Tengku Maimun Tuan Mat.

Timbalan Pendakwa Raya Datuk V Sithambaram membentangkan penghujahan pada 9.30 pagi ini di hadapan panel yang turut dianggotai Hakim Besar Sabah dan Sarawak Tan Sri Abang Iskandar Abang Hashim serta Hakim Mahkamah Persekutuan terdiri daripada Datuk Nallini Pathmanathan; Datuk Mary Lim Thiam Suan; dan dan Datuk Mohamad Zabidin Mohd.

Semalam, mahkamah menolak permohonan Hisyam Teh untuk menarik diri daripada mewakili Najib dan memerintahkan pihak pendakwaan untuk membentangkan penghujahan.

Pada 28 Julai 2020, Hakim Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda.

Terdahulu, Najib memberhentikan khidmat peguam cara yang dilantiknya Tetuan Zaid Ibrahim Suffian TH Liew & Partners.


Ingatkah Anwar ketika Sultan Kelantan ampun, bebas penjara kes liwat?

Perdana Menteri, Datuk Seri Anwar Ibrahim diingatkan supaya mengenang semula jasa Sultan Kelantan Sultan Muhammad V ketika menjadi Yang di-Pertuan Agong dan memberi pengampunan kepadanya hingga dibebaskan daripada penjara atas tuduhan liwat.

Peringatan itu diberikan Ahli Parlimen Perikatan Nasional (PN) Pengkalan Chepa Ahmad Marzuk Shaary ketika mengulas keengganan kerajaan Pakatan Harapan-Barisan Nasional (PH-BN) memberi royalti minyak sebanyak lima peratus kepada Kelantan dan Terengganu.

Ahmad Marzuk yang membahas Bajet 2023 di Dewan Rakyat semalam berkata Sultan Muhammad V ketika menjadi Yang di-Pertuan Agong memberi perkenan untuk membebaskan Anwar yang ketika itu dipenjarakan atas kesalahan liwat.

Justeru, Anwar wajar menjunjung titah Sultan Muhammad V yang mahu tuntutan bayaran petroleum kepada Kelantan dapat ditunaikan mengikut perjanjian yang ditandatangani.

“Kawasan joint-development area, sebuah kawasan perlombongan petroleum di kawasan bertindih dengan Thailand jaraknya dengan pantai Bachok hanya 145 kilometer.

“Tetapi keputusan kerajaan pada 1996 yang mana Tambun (Anwar Ibrahim) sebagai menteri kewangan ketika itu telah melarikan pendaratan ke Songkhla, jaraknya 230 kilometer.

“Kalau hendak mengangkat martabat Melayu, Melayu ada mana di Songkhla? Kalau hendak menoktahkan miskin tegar, sepatutnya ia didaratkan di Bachok,” katanya.

Anwar dibebaskan selepas mendapat pengampunan diraja, sejurus setelah Pakatan Harapan (PH) menang Pilihan Raya Umum Ke-14, pada 2018 lalu.

Mengulas lanjut, Ahmad Marzuk juga berkata Sultan Muhammad V pernah menitahkan agar hasil bumi itu dapat didaratkan di Kelantan yang telah menyiapkan zon industri petroleum di Pantai Bachok sejak 1990.

Terdahulu, Menteri di Jabatan Perdana Menteri kerajaan PH-BN, Datuk Seri Azalina Othman Said berkata Kelantan dan Terengganu tidak layak menerima hasil petroleum kerana negeri tersebut hanya boleh menuntut hak sehingga tiga batu nautika, menurut Akta Laut Wilayah 2012.


Boleh tipu polis, tak boleh tipu Covid: Amaran TPM

Timbalan Perdana Menteri Datuk Seri Ismail Sabri Yaakob mengingatkan semua pihak supaya mengambil pengajaran daripada pergerakan ketika sambutan perayaan lalu yang menyebabkan kes positif Covid-19 naik mendadak beberapa minggu kemudian.

Beliau berkata akibat pergerakan orang ramai merentas daerah dan negeri pada musim perayaan Aidilfitri 12 Mei lalu, sebanyak 36 kluster Covid-19 muncul.

“Saya fikir semua orang sudah mula bercuti hari ini sempena Hari Raya Aidiladha. Pada Hari Raya Aidilfitri lalu, beratus ribu merentas negeri dengan pelbagai alasan termasuk menggunakan surat kebenaran bekerja.

“Mungkin ada yang menggunakan ‘kecekapan’ mereka menipu polis dengan merentas negeri melalui jalan kebun kelapa sawit dan sebagainya tetapi anda tidak boleh menipu Covid-19,” katanya selepas melawat Pusat Pemberian Vaksin (PPV) pandu lalu di Dewan Pejabat Daerah Jempol, Bandar Seri Jempol, hari ini.

Timbalan Perdana Menteri berkata disebabkan perkara itu larangan pergerakan rentas negeri menggunakan surat Kementerian Perdagangan Antarabangsa dan Industri (MITI) tidak dibenarkan selama empat hari mulai hari ini kerana ada individu yang menyalahgunakannya.

Ismail Sabri sekali lagi mengingatkan orang ramai supaya tidak cuba merentas negeri atau daerah sempena sambutan Aidiladha sebaliknya mengambil iktibar daripada peningkatan kes jangkitan wabak itu ketika ini.

Malam tadi, Ketua Polis Negara, Datuk Seri Acryl Sani Abdullah Sani dalam kenyataannya berkata Polis Diraja Malaysia (PDRM) tidak menerima dokumen MITI sebagai kelulusan pergerakan yang sah bagi tempoh empat hari mulai 18 hingga 21 Julai, untuk pergerakan rentas negeri susulan pihaknya mengesan peningkatan bilangan kenderaan di lebuh raya untuk tempoh dua hari kebelakangan ini.


Usaha pulih ekonomi ambil masa, kata Muhyiddin menolak tuduhan UMNO

Majlis Pemulihan Negara (MPN) menolak dakwaan UMNO bahawa badan yang ditubuhkan kerajaan baharu gagal membentangkan pelan ekonomi bagi memulihkan ekonomi negara.

Malah Pengerusinya, Tan Sri Muhyiddin Yassin menjelaskan usaha memulihkan ekonomi negara yang terjejas akibat pandemik Covid-19 tidak boleh berlaku dalam masa singkat atau dalam tempoh sekelip mata sahaja.

“Pemulihan memerlukan tempoh, tidak boleh sekelip mata selesai masalah yang telah berlaku yang menyebabkan ekonomi kita lemah dan sebagainya. Negara kita berhadapan dengan masalah pandemik yang masih belum selesai.

“Jadi, kalau kita realistik tentang perkara itu, maka kita tahu bagaimana kita hendak harapkan pemulihan ini berlaku.

“Saya cukup jelas, sebelum itu kita sudah rancang, fasa satu, fasa dua, fasa tiga dan fasa empat, sudah habis. Itu waktu saya (jadi Perdana Menteri), maknanya fasa satu pada kes-kes masih tinggi, fasa dua kita tahukan, pindah-pindah dan sekarang tidak ada lagi.

“Itu kejayaan kita dengan prosedur operasi standard (SOP) yang lebih longgar boleh makan di kedai dan dengan apa yang kita lihat hari ini, hasil daripada usaha kita.

“Waktu itu saya masih Pengerusi MPN sebagai Perdana Menteri dan itu langkah-langkah yang saya ambil tetapi sekarang ini saya bukan Perdana Menteri tetapi kerana hasrat saya hendak tolong rakyat, tolong kerajaan, saya minta tugas ini,” katanya dalam wawancara bersama Sinar Harian yang disiarkan hari ini.

Muhyiddin yang juga Pengerusi Perikatan Nasional (PN) dan bekas Perdana Menteri berkata, dakwaan UMNO adalah satu kenyataan politik kerana MPN baharu sahaja ditubuhkan dan peranannya bukan seperti agensi atau kementerian yang diwujudkan untuk menyelesaikan semua masalah.

Beliau berkata, MPN ditubuhkan mengikut terma rujukan tertentu bagi membantu kerajaan membuat keputusan tepat mengenai perancangan, dasar dan strategi tepat untuk memulihkan negara.

“Kita bukan pelaksana, kita buat keputusan, mengenai dasar dan strategi bagaimana. Jadi, kalau dia faham tentang itu, ini tugas saya. Jadi, kalau hari ini harga ayam naik jangan hendak salahkan saya kerana kita ada kementerian yang jaga harga ayam tu, ada penguatkuasa yang jaga harga ayam tu.

“Jadi ini kadang-kadang orang tidak faham. Bila banjir berlaku, dia tanya apa MPN buat? Bukan saya kata saya tidak bertanggungjawab, memang bila sudah berlaku banjir, kesannya kepada ekonomi bagaimana hendak pulih, takkan hari banjir berlaku esok sudah pulih.

“Kalau ada lampu ajaib jual kepada saya RM100 saya beli, saya kata selesai, esok selesai, mana boleh kerana keadaannya sudah teruk begini, negara lain di dunia pun begitu,” katanya.

Muhyiddin yang juga Pengerusi MPN berkata demikian ketika mengulas tindakan UMNO mendakwa beliau sebagai Pengerusi MPN dilihat gagal membentangkan pelan ekonomi untuk pulihkan negara.


PMX naik helikopter : Sebab itu belanja mengurus Putrajaya 82%

Seorang perdana menteri memang berhak menggunakan aset kerajaan namun ia hanya untuk urusan rasmi kerajaan bukannya berkempen.

Pengerusi Perikatan Nasional (PN) Selangor, Datuk Seri Mohamed Azmin Ali berkata adalah menjadi kesalahan apabila Perdana Menteri, Datuk Seri Anwar Ibrahim menggunakan helikopter kerajaan untuk berkempen di Kedah, baru-baru ini.

“Tuan-tuan boleh tengok belanja mengurus di peringkat Persekutuan 82%, belanja pemangunan hanya 18%. Maknanya apa? Mereka berbelanja secara mewah.

“Helikopter… Betullah helikopter perdana menteri boleh pakai tapi untuk urusan rasmi kerajaan bukan untuk berkempen dalam pilihan raya.

“Itu satu kesalahan. Kita tidak boleh menggunakan aset kerajaan untuk berkempen dalam pilihan raya dan ini sedang dilakukan. Sebab itu belanja mengurus melonjak kepada 82%.

“Dengan belanja pembangunan 18%, bagaimana mungkin rakyat dapat pembangunan yang sempurna? Pembangunan yang lestari? Tidak boleh,” katanya ketika menyampaikan Ceramah Umum DUN Hulu Kelang, malam tadi.

Sabtu lalu, Anwar menegaskan, beliau berhak menggunakan kemudahan itu berikutan kedudukannya sebagai perdana menteri.

“Saya naik heli ke Jeneri mereka marah, kenapa naik heli? Sekarang ini heli kerajaan, yang hang nak sakit hati kenapa?

“Kerajaan punya, bukan aku punya. Hang tak boleh pakai, perdana menteri boleh pakai,” katanya seperti dilaporkan media dalam program di Felda Teloi Timur pada Jumaat.

Kawasan Felda itu sebahagian dari DUN Jeneri yang disandang Menteri Besar Kedah, Datuk Seri Muhammad Sanusi Md Nor.

Sementara itu, Azmin yang juga bekas Menteri Besar Selangor menegaskan sekiranya kerajaan PN terbentuk di Selangor pada 12 Ogos ini, rakyat akan terus menikmati program air percuma tanpa lengah.

Ketika saya berada di Selangor pada tahun 2017, itu adalah tahun yang cukup gemilang bagi negeri Selangor. Saya naikkan belanja pembangunan negeri Selangor kepada 52% saya turunkan belanja mengurus kepada 48%.

“Hari ini kononnya dengan nama penjajaran, hanya B40 yang dapat. Tetapi mereka lupa B40 sudah tidak ada. Sekarang ini sudah B60 atau B70, sebab itulah ramai yang tercicir, tidak lagi dapat menikmati bekalan air percuma.

“Maka dalam tawaran kita yang salah satu ditawarkan, hari ini kita menang, saya ulang…esok rakyat Selangor dapat air percuma daripada kerajaan Perikatan Nasional. Bukan saja B40 tetapi mana-mana isi rumah yang berpendapatan kurang daripada RM15,000 akan tetap mendapat air percuma,” katanya.


Jangkitan Omicron sama teruk dengan varian lain: Kajian terbaharu AS

Varian Omicron bagi virus Sars-CoV 2 pada hakikatnya sama teruk dengan varian sebelumnya, menurut versi pracetak kajian paling meluas di Amerika Syarikat (AS), yang menolak andaian varian itu lebih mudah berjangkit tetapi kurang teruk.

Penemuan kajian itu, yang menganggarkan tahap keterukan Omicron selepas mengambil kira keberkesanan vaksin, sepatutnya mengukuhkan lagi kepentingan inokulasi dan suntikan penggalak, kata pakar.

Vaksin Covid-19 yang dihasilkan firma farmaseutika terkenal dunia membantu mengekalkan kadar kemasukan ke hospital dan kematian secara relatifnya lebih rendah semasa lonjakan Omicron berbanding dengan varian sebelumnya.

Kajian itu, yang sedang menjalani semakan pihak lain di Nature Portfolio, telah disiarkan di Research Square pada Isnin (2 Mei). Penulis, dari Hospital Besar Massachusetts, Universiti Minerva dan Sekolah Perubatan Harvard, enggan mengulas sehingga semakan selesai.

“Kami mendapati bahawa risiko kemasukan ke hospital dan kematian adalah hampir sama antara era Omicron dan tempoh dalam dua tahun lalu apabila varian berbeza menjadi dominan, kata para penyelidik dalam laporan mereka.

Kajian baharu itu, berdasarkan rekod 130,000 pesakit Covid-19 di Massachusetts, lebih unik dan agak kuat,” kata Dr Arjun Venkatesh dari Sekolah Perubatan dan Pusat Penyelidikan Penilaian Yale, yang tidak terlibat dalam penyelidikan itu. .

Daripada hanya melihat jumlah kematian dan kemasukan ke hospital, seperti yang dilakukan oleh penyelidikan terdahulu, kajian itu mengambil kira status vaksinasi pesakit dan faktor risiko perubatan dan membandingkan kumpulan individu yang serupa, kata Dr Venkatesh.

Penulis menyebut potensi had dalam laporan mereka hanya melibatkan bilangan pesakit yang divaksin ketika gelombang Covid-19 terbaharu, dan tidak termasuk pesakit yang melakukan ujian pantas di rumah.

Kajian itu tidak mengambil kira rawatan yang mungkin diterima pesakit, seperti antibodi monoklonal atau ubat antivirus yang diketahui mengurangkan kemasukan ke hospital, kata Dr Venkatesh.

“Ada kemungkinan jika kami tidak mempunyai rawatan ini hari ini, Omicron akan menjadi lebih teruk.”

Negara-negara di seluruh dunia telah mendapati bahawa peratusan besar rakyat mereka enggan mendapatkan vaksin Covid-19, walaupun semasa lonjakan varian yang lebih menyebabkan kematian.

Apabila varian Omicron pertama kali dikenal pasti pada lewat 2021, pegawai kesihatan awam berkata ia menyebabkan simptom yang lebih ringan dalam sebahagian besar individu yang dijangkiti.

Keadaan itu mungkin menyebabkan lebih ramai yang teragak-agak untuk mendapatkan suntikan vaksin Covid-19.

Tetapi Dr Venkatesh berkata dalam pracetak baharu kajian itu telah memasukkan bukti bahawa vaksin membantu menyelamatkan orang ramai daripada kesan terburuk Omicron.

“Jangan buat kesilapan dengan memikirkan vaksin dan penggalak tidak penting, katanya. – Agensi


MPN syor 50 peratus pekerja asing diluluskan lebih dahulu

Majlis Pemulihan Negara (MPN) berharap proses kelulusan bagi permohonan mendapatkan pekerja asing disegerakan untuk menampung keperluan mendesak tenaga kerja, terutama dalam sektor pembuatan dan perladangan.

Pengerusinya, Tan Sri Muhyiddin Yassin, berkata ia boleh dilaksana dengan mempermudah serta menambah baik proses kelulusan terhadap permohonan diterima daripada industri.

Beliau berkata walaupun ekonomi negara telah dibuka, namun antara cabaran yang dihadapi ialah syarikat tidak mempunyai pekerja mencukupi untuk menentukan supaya kegiatan industri dapat berjalan lancar.

Contohnya, kata beliau tidak ada pekerja asing yang dapat digajikan untuk membantu menurunkan buah kelapa sawit hingga syarikat mengalami kerugian sehingga RM10 bilion.

“Sekarang, harga kelapa sawit cukup tinggi dan kalau masih dilewatkan dengan tidak ada pekerja asing, maka bertambah besar lagi kerugian kepada negara kita,” katanya pada sidang media selepas mempengerusikan mesyuarat MPN, di Putrajaya hari ini.

Sehubungan itu, katanya MPN berpandangan bahawa proses kelulusan permohonan yang telah dikemukakan kepada Kementerian Sumber Manusia mesti dipercepatkan.

“Dan kita dah bagi pandangan supaya pada dasarnya bila ada permohonan elok luluskan 50 peratus dulu. Kalau dia mohon 100 pekerja luluskan 50 dulu supaya dia tidak terdesak. Yang baki itu boleh dihalusi mungkin mengambil masa sedikit supaya diluluskan kemudian.

“Keduanya, kita telah minta supaya yang sudah kemukakan permohonan, supaya seboleh mungkin sebelum akhir tahun ini sebahagian besar daripada permohonan yang telah dikemukakan itu dapat diluluskan dan pengambilan pekerja asing itu dapat disegerakan,” kata Muhyiddin lagi.

Muhyiddin berkata sebagai langkah jangka pendek, MPN mencadangkan supaya kelulusan bersyarat boleh diberikan kepada permohonan yang sedang diproses untuk menyegerakan bekalan tenaga kerja asing kepada sektor-sektor yang terjejas.

“Dalam jangka masa panjang, MPN berpandangan isu struktural kekurangan tenaga kerja dan kebergantungan kepada tenaga kerja asing perlu ditangani secara menyeluruh,” katanya.


Ringgit rendah berbanding dolar

Ringgit dibuka rendah berbanding dolar AS hari ini (5 Julai 2022) berikutan peniaga kekal berhati-hati menjelang mesyuarat Jawatankuasa Dasar Monetari (MPC) Bank Negara Malaysia (BNM) selama dua hari yang bermula hari ini, kata penganalisis.

Pada jam 9 pagi, mata wang tempatan merosot kepada 4.4135/4160 berbanding dolar AS daripada 4.4120/4145 sewaktu ditutup pada Isnin, lapor Bernama.

Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid berkata, berikutan ketiadaan pasaran Amerika Syarikat (AS) disebabkan cuti Hari Kemerdekaan pada 4 Julai, sentimen terhadap ringgit akan menjadi perhatian dalam mesyuarat MPC BNM.

Beliau berkata jangkaan kepada Kadar Dasar Semalaman (OPR) yang lebih tinggi dilihat telah membantu mendorong ringgit berbanding mata wang serantau.

“Prestasi ringgit berbanding dolar Singapura (SGD) adalah mengagumkan dengan bergerak pada sekitar RM3.15 bagi setiap SGD pada masa ini selepas hampir mencapai RM3.20 sebelum ini.

“Sekiranya BNM mengekalkan hala tujunya untuk normalisasi dasar monetari, ia sewajarnya memberikan rangsangan kepada ringgit,” katanya kepada Bernama.

Sementara itu, peniaga ActivTrades, Dyogenes Rodrigues Diniz berkata gandingan dolar AS/ringgit hanya mencatatkan perbezaan kecil pada Selasa berikutan ketiadaan ramai peniaga berikutan cuti Hari Kemerdekaan AS.

“Bagaimanapun, kita mungkin melihat ketidakstabilan pasaran yang ketara lewat minggu ini berikutan data pekerjaan bukan ladang ADP yang dikeluarkan pada Rabu dan gaji bukan ladang pada Jumaat.

“Data pekerjaan AS adalah relevan kerana ia memberi petunjuk kepada langkah Rizab Persekutuan (Fed) AS yang seterusnya berhubung dasar monetari,” katanya.

Data terkini menunjukkan pengangguran AS berada pada kadar 3.6 peratus, seiring dengan realiti sebelum pandemik, kata beliau sambil menambah, Fed akan terus berdepan cabaran untuk mengawal tahap inflasi yang tertinggi dalam tempoh 40 tahun lepas.

Sementara itu, ringgit diniagakan bercampur-campur berbanding kumpulan mata wang utama, kecuali berbanding dolar Singapura.

Mata wang tempatan meningkat berbanding pound Britain kepada 5.3456/3487 berbanding 5.3496/3526 sewaktu ditutup pada Isnin, mengukuh berbanding yen Jepun kepada 3.2440/2461 daripada 3.2578/2599 sebelum ini dan naik berbanding euro kepada 4.6046/6072 daripada 4.6070/6096.

Bagaimanapun, ia susut berbanding dolar Singapura kepada 3.1599/1620 daripada 3.1596/1618 pada Isnin.

Sementara itu, kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives kebanyakannya diniagakan rendah pada sesi awal dagangan hari ini.

Pada 9.45 pagi, kontrak Julai 2022 dan Ogos 2022 susut 1.5 mata masing-masing kepada 1,436.0 dan 1,437.0, manakala September 2022 tidak berubah pada 1,428.5 dan Disember 2022 meningkat 5.5 mata kepada 1,434.0.

Jumlah dagangan 1,136 lot, manakala kepentingan terbuka berjumlah 34,113 kontrak.

FBM KLCI yang menjadi penanda aras menokok 3.51 mata kepada 1,441.03 selepas 45 minit dagangan.


Tuduh saya pengkhianat, tapi Najib yang dijatuh hukuman curi duit rakyat: Muhyiddin

Datuk Seri Najib Razak sepatutnya sedar diri kerana sudah dijatuhkan hukuman bersalah di mahkamah atas pertuduhan mencuri jutaan wang rakyat, malah dianggap sebagai satu ‘keaiban negara’.

Pengerusi Perikatan Nasional (PN) Tan Sri Muhyiddin Yassin membidas Najib yang menuduhnya sebagai pengkhianat walhal dirinya sendiri adalah pengkhianat sebenar kepada negara dan rakyat kerana sudah disabitkan hukuman atas pertuduhan jenayah terhadapnya.

Jelasnya lagi, sepanjang mentadbir negara tidak ada satu sen yang masuk ke dalam poket sendiri tetapi Najib seperti yang diputuskan di Mahkamah Tinggi dan Mahkamah Rayuan didapati membelanjakan wang rakyat sesuka hatinya.

“Najib berulang kali tuduh saya khianat. Tapi tak ada satu mahkamah pun menjatuhi hukuman bersalah ke atas saya. Dia juga tanya saya berapa wang yang saya belanjakan untuk rakyat?

“Sepanjang saya jadi PM, RM530 bilion saya sediakan untuk rakyat dalam macam-macam bentuk pakej bantuan dan rangsangan ekonomi. Satu sen pun tak masuk akaun saya.

“Bukan macam dia, berbilion masuk akaun sendiri. Itulah dia boss awak,” kata Muhyiddin dalam satu kenyataan di Facebook hari ini.

Untuk rekod Mahkamah Tinggi dan Mahkamah Rayuan sudah mendapati Najib bersalah dalam mencuri wang syarikat SRC International Sdn Bhd daripada Kumpulan Wang Persaraan (KWAP), iaitu wang rakyat, wang orang pencen.

Pada 8 Disember 2021, panel tiga hakim Mahkamah Rayuan dalam kes SRC mengekalkan hukuman bersalah terhadap Najib dan membuat penghakiman seperti dibawah:

“Hence, we agree with the learned trial judge that the all important element of misappropriation of entrusted property by the Appellant had been clearly established. The evidence clearly shows that the appellant not only misappropriated RM42 million, the subject of the 3 CBT charges, but also converted to his own use that which he had dishonestly misappropriated. The RM42 million, contrary to the appellant’s assertion that he used it for corporate social responsibility (CSR) programs of the company, had in fact been used for his personal benefit and for his political purposes”.

[Terjemahan: “Oleh yang demikian, kami bersetuju dengan Yang Arif hakim perbicaraan bahawa semua elemen penting penyalahgunaan harta yang diamanahkan oleh Perayu (Najib) telah dibuktikan. Bukti menunjukkan dengan jelas bahawa perayu bukan hanya menyalahgunakan RM42 juta, iaitu mauduk 3 dakwaan jenayah pecah amanah, tetapi juga telah memindahkan kepada kegunaan dirinya sendiri harta yang dia telah salah guna secara tidak jujur. RM42 juta itu, berlawanan dengan dakwaan perayu bahawa dia menggunakannya untuk tujuan program tanggungjawab sosial korporat (CSR) syarikat, telah sebenarnya digunakan untuk manfaat peribadinya dan untuk tujuan politiknya.”]

Kata hakim Mahkamah Rayuan lagi:

“This is definitely not something that can be said to have been done in the national interest. There is no national interest here, just national embarrassment”.

[Terjemahan: Ini bukanlah sesuatu yang boleh dikatakan sebagai telah dilakukan demi kepentingan negara. Tiada kepentingan negara di sini, (yang ada) hanyalah keaiban negara]

Dalam hantaran di Facebooknya lagi, Muhyiddin juga berkongsi dengan bukti-bukti sahih yang dikemukakan di mahkamah melibatkan kes SRC yang dihadapi Najib.

“Mari kita lihat bukti-bukti sahih tentang penggunaan duit ini yang telah dikemukakan di mahkamah.

“Antaranya: RM449,586.95 untuk bayar Kad Kredit Visa Platinum Najib; RM2,833,147.21 untuk bayar kad kredit Mastercard Platinum Najib; RM240,000 dibayar kepada Vital Spire Sdn Bhd milik seorang ADUN Umno Johor untuk mengendalikan sebuah portal online; RM2.5 juta dibayar kepada sebuah firma guaman untuk kerja-kerja “political intelligence”; RM238,914 dibayar kepada seorang Tan Sri untuk kerja-kerja mempromosi Ah Jib Gor kepada masyarakat Cina; RM100,000 dibayar kepada seorang kontraktor untuk membina bilik stor kediaman peribadinya di Kuala Lumpur; RM56,500 dibayar kepada sebuah syarikat plumbing untuk kerja-kerja pemasangan tangki air di kediaman peribadinya di Kuala Lumpur; RM77,300 dibayar kepada seorang kontraktor untuk membaiki kediaman peribadinya di Pekan; dan Puluhan juta ringgit lagi untuk lain-lain kegunaan peribadi dan politik.”

Berbanding wang yang dibelanjakan untuk rakyat, Muhyiddin berkata Najib lebih banyak menghabiskan wang untuk tujuan peribadinya dan akhirnya kerajaan terpaksa menanggung hutang yang banyak.

“Ya, adalah juga duit yang diberi kepada anak-anak yatim. Tetapi jumlahnya tak seberapa jika dibandingkan untuk kegunaan peribadi dan politik.

“Ini tak termasuk RM4 bilion duit Kumpulan Wang Amanah Pencen (KWAP) yang dipinjamkan kepada SRC yang lesap entah ke mana.

“Akhirnya, kerajaan terpaksa membayar hutang SRC kepada KWAP kerana hutang ini dijamin oleh kerajaan ketika Najib menjadi Perdana Menteri dan Menteri Kewangan,” katanya lagi.


Blok pembangkang ‘ugut tunjuk perasaan’ 19 Julai di Parlimen

Ahli Parlimen blok pembangkang hari ini mengugut untuk berkumpul ‘menunjuk perasaan’ di Parlimen pada 19 Julai ini dalam usaha mereka menuntut sidang Dewan Rakyat disegerakan.

Dalam satu kenyataan dikeluarkan Majlis Presiden Pakatan Harapan (PH) hari ini, mereka mendakwa sidang Parlimen perlu diadakan sebelum 1 Ogos ini bagi membahaskan krisis pandemik Covid-19 serta Proklamasi Darurat, Ordinan-Ordinan Darurat dan Pelan Pemulihan Negara (PPN).

“Ini untuk memastikan usaha berkesan mengekang penularan wabak COVID-19 dan menyelesaikan masalah ekonomi dan kehidupan harian yang dihadapi rakyat.

“Rakyat sekarang sangat tertekan sehingga ada yang telah membunuh diri dan ada yang telah mengibarkan bendera putih, maka sidang Parlimen ini mesti memberi fokus isu rakyat dan bukan isu politik,” kata mereka.

Mereka mendakwa Perdana Menteri Tan Sri Muhyiddin Yassin dan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan tidak membuat sebarang kenyataan berhubung rancangan pembukaan Parlimen.

“Oleh itu, sekiranya Perdana Menteri tidak membuat sebarang pengumuman berkaitan sidang Parlimen selewat-lewatnya 5 Julai 2021, maka kami menggesa semua Ahli Parlimen sama ada Pembangkang mahupun Kerajaan yang menjunjung titah Tuanku dan menghormati semangat Perlembagaan menurut prinsip demokrasi berparlimen untuk bersama-sama ke Parlimen pada 19 Julai 2021,” kata kenyataan itu.

Pada 20 Jun lalu Perdana Menteri mengumumkan penubuhan sebuah jawatankuasa khas yang dianggotai wakil kerajaan dan pembangkang untuk meneliti aspek penting sebelum persidangan Parlimen diadakan.

Perdana Menteri memberi komitmen bahawa keputusan pembukaan persidangan Parlimen akan diputuskan oleh kedua-dua pihak kerajaan dan pembangkang dalam jawatankuasa berkenaan.

Tiga hari kemudian Majlis Presiden PH bersetuju menyertai jawatankuasa khas yang diumum Perdana Menteri dengan syarat Parlimen dibuka sebelum 1 Ogos.

Terdahulu, Yang di-Pertuan Agong mencadangkan sidang Dewan Rakyat diadakan secepat mungkin bagi membolehkan Proklamasi Darurat dan Ordinan Darurat yang dikeluarkan dapat dibentang seperti termaktub dalam Perkara 150 (3) Perlembagaan Persekutuan.

Baginda juga menzahirkan pandangan bahawa semua Jawatankuasa Pilihan Parlimen Ke-14 hendaklah meneruskan sesi mesyuarat untuk pelaksanaan mekanisme semak dan imbang bagi menjamin berlakunya tadbir urus yang telus, berintegriti dan bertanggungjawab khususnya menangani isu dasar awam dan kemasyarakatan serta hal ehwal kewangan dan perbelanjaan negara.


SPR gesa lebih 2.53 juta pengundi buat pilihan Sabtu ini

Suruhanjaya Pilihan Raya (SPR) menyeru semua pengundi supaya keluar menunaikan tanggungjawab mereka sebagai pengundi pada Pilihan Raya Negeri (PRN) Johor, Sabtu ini (12 Mac 2022).

Setiausaha SPR Datuk Ikmalrudin Ishak berkata seramai 2,539,606 pengundi biasa daripada 2,597,742 pengundi berdaftar, layak mengundi Sabtu ini.

Menurutnya pengundi yang telah mengetahui maklumat pengundian, disaran terus ke saluran mengundi yang ditetapkan.

“Pengundi juga disaran agar membuat semakan lebih awal sebelum hari mengundi melalui portal semakan daftar pemilih https://pengundi.spr.gov.my; aplikasi MySPR Semak; atau hotline SPR di talian 03-8892 7018.

“Semasa membuat semakan, pengundi disaran untuk mencatat dan menyimpan maklumat berkaitan pusat mengundi; saluran mengundi; dan nombor bilangan pemilih,” katanya dalam kenyataan hari ini.

Ikmalrudin berkata SPR juga melalui aplikasi MySPR Semak, meletakkan maklumat ‘Masa Keluar Mengundi Yang Digalakkan’ untuk setiap pengundi dan mereka dinasihatkan supaya keluar mengundi mengikut masa yang dicadangkan itu.

Bagaimanapun, katanya jika pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari jam 8 pagi hingga 6 petang atau waktu yang telah diwartakan di pusat mengundi masing-masing.

“Namun demikian, pengundi adalah dinasihatkan untuk tidak keluar mengundi pada saat-saat akhir dan sentiasa mematuhi semua undang-undang, peraturan dan garis panduan khas pencegahan Covid-19 pada hari mengundi nanti.

“Pengundi diingatkan supaya membawa kad pengenalan dan catatan maklumat pengundian serta menunjukkannya kepada Kerani Pengundian Pertama (KP1) di saluran. Catatan maklumat pengundian itu akan memudahkan KP1 untuk membuat semakan nama pengundi serta membantu kelancaran proses pengundian pada hari mengundi.

“Selain itu, pengundi juga dinasihatkan untuk menyimpan kad pengenalan mereka dengan selamat dan tidak menyerahkannya kepada pihak lain kecuali petugas pilihan raya di pusat mengundi masing-masing,” katanya.


Penghantar barang, makanan kini dilindungi Perkeso bawah program MOF

Penghantar barangan dan makanan kini dilindungi Pertubuhan Keselamatan Sosial (Perkeso) menerusi inisiatif program SPS Lindung yang diumumkan Kementerian Kewangan, ia akan memberi manfaat bantuan pembiayaan penuh caruman sebanyak RM232.80 setahun.

Lebih 145,000 penghantar barangan dan makanan Grab Malaysia dan Foodpanda sudah mendaftarkan hampir kesemua rakan penghantar mereka di bawah program SPS Lindung, kata Perkeso.

“Kerjasama strategik antara Perkeso dan platform penyedia perkhidmatan ini merupakan satu lagi pendekatan proaktif dalam merealisasikan hasrat kerajaan untuk memperluaskan jaringan keselamatan sosial kepada Orang Bekerja Sendiri (OBS) termasuk rakan penghantar.

“Kerajaan melalui SPS Lindung menyediakan bantuan berbentuk pembiayaan penuh caruman Skim Keselamatan Sosial Pekerjaan Sendiri (SKSPS) di bawah Pelan 2 iaitu sebanyak RM232.80 untuk tempoh perlindungan selama setahun.

“Selaku peneraju dalam kalangan 133 platform penyedia perkhidmatan di Malaysia, Grab Malaysia dan Foodpanda merupakan dua platform pertama yang tampil menyahut seruan tersebut dan hasilnya, rakan penghantar mereka kini dilindungi Skim Bencana Pekerjaan di bawah SKSPS,” kata Perkeso dalam satu kenyataan hari ini.

Program SPS Lindung diumumkan Menteri Kewangan, Tengku Datuk Seri Zafrul Tengku Abdul Aziz dalam pembentangan Belanjawan 2021 pada 6 November tahun lepas sebagai pakej perlindungan Perkeso kepada mereka yang bekerja sendiri.

Program itu merupakan penambahbaikan kepada program PenjanaGig yang diperkenalkan sejak 15 Jun 2020 dengan beberapa manfaat perlindungan keselamatan sosial.

Antaranya faedah perubatan, hilang upaya sementara dan kekal, orang tanggungan, pengurusan mayat, elaun layanan sentiasa, faedah pinjaman pendidikan dan kemudahan pemulihan jasmani dan serta vokasional.

Sementara itu, Ketua Eksekutif Perkeso, Datuk Seri Dr Mohammed Azman Datuk Aziz Mohammed dalam kenyataan sama berkata menzahirkan penghargaan atas keprihatinan dan rasa tangggungjawab kedua-dua peneraju utama platform penyedia perkhidmatan itu.

Menurutnya, komitmen dan teladan dalam memberikan perlindungan sosial akan membangkitkan semangat rakan penghantar untuk meningkatkan mutu perkhidmatan.

“Lebih daripada itu, akan mendorong platform penyedia perkhidmatan yang lain untuk mencontohi mereka.

“Saya menyeru semua platform penyedia perkhidmatan untuk turut mengikuti jejak langkah Grab Malaysia dan Foodpanda dalam menzahirkan keprihatinan mereka terhadap rakan penghantar.

“Seterusnya menyokong usaha kerajaan dengan memastikan rakan penghantar mereka didaftar, dicarum dan dilindungi,” kata beliau.


Covid-19: Sabah rekod kematian tertinggi semalam

Kumulatif kematian sejak wabak Covid-19 mula menular di negara ini awal tahun lalu sehingga semalam meningkat kepada 20,711 kes, selepas 292 pesakit dilaporkan meninggal dunia semalam.

Ketua Pengarah Kesihatan, Tan Sri Dr Noor Hisham Abdullah berkata Sabah merekodkan lonjakan kes kematian tertinggi apabila merekodkan 84 kes semalam, meningkat 31 kes berbanding 53 kes yang dicatatkan pada Sabtu.

Jumlah kematian tertinggi yang pernah direkodkan di Sabah ialah sebanyak 55 kes pada 4 September lalu.

Daripada jumlah kematian semalam, daerah Kota Kinabalu mencatat kes terbanyak dengan 18 kes, diikuti Sandakan (14), Kota Belud (10), Penampang (sembilan), Tawau (tujuh), masing-masing empat kes di Lahad Datu, Kota Marudu dan Pitas, dan Tuaran (tiga).

Keningau, Putatan, Papar dan Tenom masing-masing melaporkan dua kes kematian, dan masing-masing satu kes di Semporna, Kunak dan Nabawan.

Secara kumulatif, sehingga kini Sabah mencatat sebanyak 1,674 kes kematian akibat Covid-19 atau mewakili 0.96 peratus daripada keseluruhan kes positif yang direkodkan setakat ini.

Mengikut data dikeluarkan KKM menerusi laman web COVIDNOW hari ini, enam negeri lagi – Negeri Sembilan, Kuala Lumpur, Johor, Kelantan, Pahang, dan Perlis – turut merekodkan peningkatan kes kematian semalam.


Kit Siang dakwa Speaker Parlimen langgar empat hak asasi

Pemimpin veteran DAP Lim Kit Siang mendakwa keputusan sub judice Speaker Dewan Rakyat Tan Sri Azhar Azizan Harun yang tidak membenarkan perbahasan mengenai rampasan aset Petronas oleh pewaris kesultanan Sulu mesti dicabar kerana ia melanggar empat hak asasi.

Empat hak asasi yang didakwa beliau ialah

Dalam satu kenyataan hari ini (19 Julai), Kit Siang berkata Parlimen tidak boleh kembali ke zaman Parlimen ke-13, di mana peraturan sub judice telah disalahgunakan untuk menyekat sebarang semakan Parlimen dan mempersoalkan skandal kewangan 1Malaysia Development Bhd (1MDB).

Perkara menjadi kecoh semalam, apabila Ahli Parlimen (Warisan) Kota Belud Isnaraissah Munirah digantung daripada menghadiri sidang Dewan Rakyat selepas dia tidak mengendahkan arahan Speaker, dan berkeras untuk mengadakan usul bagi membahaskan tuntutan ke atas Sabah oleh waris kesultanan Sulu.

Usul yang ditolak kali ketiga di Dewan Rakyat itu menjadi topik perbincangan hangat sehingga mencetuskan perang mulut antara beberapa ahli Parlimen pembangkang dari Sabah dan Speaker serta timbalannya Datuk Mohd Rashid Hasnon.

Azhar juga berkata beliau telah menerima pandangan undang-undang bahawa usul itu benar-benar satu perkara sub judice kerana terdapat satu atau dua prosiding yang sedang berjalan.

Mengulas lanjut, Kit Siang berkata Speaker perlu menyemak sendiri keputusan itu, atau Ahli Parlimen Kota Belud perlu mengemukakan usul di bawah Peraturan Mesyuarat untuk menyemak keputusan Speaker.

“Kedua-dua Speaker dan Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar mesti memberi jaminan bahawa masa akan diperuntukkan untuk Parlimen menyemak keputusan Speaker – sama ada pada Khamis atau Isnin depan,” katanya.


Moderna tak tepati kriteria dos penggalak, kata pegawai FDA

Saintis Pentadbiran Makanan dan Ubat-Ubatan (FDA) Amerika Syarikat (AS) berkata Moderna Inc tidak menepati sesetengah kriteria agensi itu bagi menyokong penggunaannya sebagai dos penggalak vaksin Covid-19, mungkin kerana keberkesanan dua dos kekal bertahan.

Pegawai FDA mengatakan data vaksin Moderna menunjukkan dos penggalak meningkatkan antibodi, tetapi perbezaan tahap antibodi sebelum dan sesudah suntikan tidak cukup meluas, terutama kepada individu yang ketahanannya tetap tinggi setelah menerima dua dos.

Dokumen berkaitan ulasan FDA itu dikeluarkan sebelum penasihat FDA yang terdiri daripada pakar luar berbincang mengenai dos penggalak Moderna minggu ini.

FDA biasanya mengikut pandangan pakar tetapi tidak terikat untuk menerimanya. Panel penasihat Pusat Kawalan dan Pencegahan Penyakit (CDC) AS pula akan bertemu minggu depan bagi membincangkan siapa yang layak menerima dos penggalak itu jika FDA meluluskannya.

Moderna sebelum ini memohon kebenaran menggunakan 50 mikrogram dos sebagai penggalak, separuh daripada kadar vaksin asal yang diberikan bagi dua suntikannya.

Syarikat itu memohon diberi kebenaran untuk suntikan ketiga kepada individu berusia 65 tahun ke atas, selain mereka yang berisiko tinggi, sama seperti yang diperoleh pesaingnya, Pfizer Inc.

Pentadbiran Presiden Joe Biden sebelum ini mengumumkan rancangan untuk memberi dos penggalak bagi kebanyakan individu dewasa, tetapi sesetengah saintis FDA mengatakan tidak ada cukup bukti untuk menyokong keperluan memberi dos penggalak kepada semua golongan masyarakat.

Kebanyakan data mengenai keperluan suntikan dos penggalak datang dari Israel yang melancarkan program suntikan dos ketiga Pfizer/BioNTech kepada rakyatnya, dan menyampaikan keberkesanan usaha itu kepada kumpulan penasihat AS.

Belum ada mana-mana negara melakukan kajian klinikal penggunaan Moderna atau Johnson & Johnson (J&J) sebagai dos penggalak.

“Bukti bagi menyokong penggunaan Moderna sebagai dos penggalak tidak lengkap. Terlalu banyak lubang,” kata Dr Eric Topol, Pengarah Scripps Research Translational Institute di La Jolla, California.

Menurutnya data yang dibentangkan terhad dan tidak memberikan gambaran mengenai bagaimana dos penggalak itu sebenarnya berfungsi terhadap individu.

“Ia agak kurang daripada data yang diperoleh Pfizer, di mana mereka dapat membuktikan keberkesanan dos penggalak,” katanya.

Penasihat FDA juga akan mempertimbangkan dos penggalak untuk vaksin dos tunggal J&J pada Jumaat. Bagaimanapun, FDA belum mengeluarkan dokumen taklimatnya mengenai suntikan tersebut.

J&J meminta FDA meluluskan penggunaan vaksin dos tunggalnya sebagai dos penggalak sekurang-kurangnya dua bulan selepas suntikan. J&J mengatakan individu dewasa berisiko tinggi perlu menerima suntikan penggalak. – Agensi


Gelagat pengantin ‘unboxing’ isteri umpama ‘jual bini’: Mufti Perlis

Trend unboxing yang kini menjadi ikutan pengantin baharu di negara ini, membabitkan perbuatan suami membantu isteri membuka tudung sambil dirakam untuk dimuat naik ke dalam media sosial, dilihat seperti ‘menjual bini’.

Mufti Perlis, Datuk Dr Mohd Asri Zainul Abidin, berkata kemajuan teknologi yang semakin berubah menjadikan manusia mendedahkan diri sendiri sebagai satu kebanggaan dan kesombongan, menurut laporan Bernama.

“Kebanggaan dan kesombongan untuk menunjukkan apa yang aku ada dan apa yang orang lain tiada sehingga ada yang terpengaruh dengan memuat naik kandungan unboxing isteri semata untuk mendapat like (tanda suka) yang banyak dalam media sosial.

“Kadang-kadang mereka ini membuat trend yang melampaui batas sampai mendedahkan isteri sendiri,” katanya.

Beliau berkata berdasarkan hadis riwayat Al-Bukhari: “Nabi Muhammad SAW tidak membenarkan perempuan bercerita mengenai tubuh perempuan lain kepada suaminya kerana itu akan menaikkan syahwat suaminya terhadap perempuan lain.”

Mohd Asri juga berkata, pembabitan dalam kumpulan aplikasi WhatsApp yang tidak berfaedah perlu dikurangkan.

Sementara itu, seorang penjawat awam Norhafizah Saad, 48 berkata trend unboxing tersebut dianggap kurang sopan kerana aurat isteri adalah untuk suami dan bukannya untuk menjadi bahan tontonan ramai.

“Tidak perlu untuk kongsi apa yang kita ada untuk semua orang walaupun niat asal hanya untuk berkongsi kegembiraan akhirnya seolah-olah menjual bini,” katanya.


Laporan audit dedah hutang tertunggak JPVNP sebanyak RM4.22 juta

Kelemahan pengurusan Akaun Belum Terima Jabatan Perkhidmatan Veterinar Pahang (JPVNP) menyebabkan RM4.22 juta atau 51.2 peratus pinjaman Skim Pinjaman Ternakan (SPT) masih tertunggak walaupun tempoh bayaran balik pinjaman telah tamat.

Menurut Laporan Ketua Audit Negara mengenai Penyata Kewangan Kerajaan Negeri dan Agensi Negeri serta Pengauditan Pematuhan Jabatan Negeri yang dibentangkan di Persidangan Dewan Undangan Negeri (DUN) Pahang hari ini, kerajaan negeri berisiko kehilangan hasil kerana RM1.18 juta daripada jumlah tunggakan pinjaman itu telah melebihi Akta Had Masa, lapor Bernama.

SPT diperkenalkan pada 2000 bagi menggantikan Skim Pawah yang dimulakan pada 1959, dan menawarkan pinjaman haiwan ternakan seperti lembu, kerbau dan biri-biri melalui kaedah pinjaman baka dan induk haiwan tersebut.

“Berdasarkan perjanjian SPT, peminjam akan membayar balik semua pinjaman bersama bayaran perkhidmatan bermula tahun kedua hingga tahun keempat bagi pinjaman ternakan kambing atau biri-biri dan tahun ketiga hingga tahun kelima bagi lembu dan kerbau.

“Jumlah pinjaman yang perlu dibayar adalah harga ternakan termasuk bayaran perkhidmatan sebanyak empat peratus daripada nilai ternakan. Pemberian terakhir SPT oleh JPVNP adalah pada 2014 dan pembayaran balik seharusnya tamat pada 2018 dan 2019 (mengikut jenis ternakan),” menurut laporan itu.

Bagaimanapun, semakan audit terhadap 236 sampel dengan jumlah tunggakan RM4.22 juta setakat Oktober 2020 mendapati seramai 113 atau 47.6 peratus peminjam tidak pernah membayar balik pinjaman sejak pinjaman diluluskan berjumlah RM1.71 juta dengan 100 daripadanya ialah peminjam individu.

Daripada 113 peminjam itu, 69 peminjam dengan pinjaman RM1.18 juta mempunyai tempoh tunggakan pinjaman melebihi enam tahun, selain sembilan peminjam individu dan wakil koperasi sudah meninggal dunia manakala dua peminjam kategori syarikat telah dibubarkan.

Selain itu, dapatan audit juga melaporkan 123 atau 52.1 peratus daripada peminjam masih mempunyai baki pinjaman tertunggak berjumlah RM2.51 juta dengan 10 peminjam individu, lima wakil peminjam koperasi dan persatuan sudah meninggal dunia manakala tiga syarikat telah dibubarkan.

“Semakan audit mendapati notis amaran kepada peminjam tidak dikeluarkan mengikut tempoh ditetapkan dalam syarat perjanjian SPT. Notis hanya dikeluarkan bermula 2007. Tindakan undang-undang pula lewat diambil kerana Notice of Reminder (NOR) hanya dikeluarkan Penasihat Undang-Undang pada 2019 manakala Notice of Demand (NOD) terhadap 29 peminjam hanya dikeluarkan pada 2020,” menurut laporan itu.

Selain itu, mekanisme pemantauan JPVNP juga didapati kurang berkesan kerana pemantauan melalui mesyuarat tidak dijalankan mengikut tempoh ditetapkan manakala lawatan fizikal tidak dilaksanakan mengikut prosedur operasi standard (SOP) menyebabkan pemantauan terhadap peminjam yang masih mempunyai tunggakan di peringkat daerah sukar dibuat dan lewat diambil tindakan.

Sementara itu, jawapan JPVNP pada 30 April 2021 memaklumkan setakat 12 April 2021, sejumlah RM95,023.32 bayaran SPT berjaya dikutip termasuk bayaran yang dibuat waris peminjam yang telah meninggal dunia dan enam peminjam yang tidak pernah membuat bayaran sejak pinjaman diluluskan.

Mesyuarat pada 31 Mac 2021 pula memutuskan supaya masalah peminjam diperincikan bagi tindakan seterusnya seperti peminjam yang perlu diambil tindakan mahkamah, peminjam yang boleh membuat pengurangan bayaran serta mereka yang mempunyai masalah ternakan mati dalam masa terdekat selepas menerima ternakan.


Selangor kekal catat kes tertinggi, kes harian rekod 1,268 kes baharu

Negeri Selangor kekal menjadi negeri yang mencatatkan kes tertinggi harian Covid-19 sebanyak 490 kes hari ini, sementara kes keseluruhan baharu seluruh Malaysia adalah sebanyak 1,268 kes.

Bagi kes sembuh, negara mencatat sebanyak 1,083 kes sembuh menjadikan jumlah keseluruhan kes sembuh meningkat kepada 320,925.

Untuk rekod, kes keseluruhan penularan dalam negara ketika ini adalah sebanyak 336,808.

Bagi negeri kedua tertinggi mencatatkan kes tertinggi adalah Sarawak (141), dan Johor (135), sementara Perlis tidak mencatatkan kes jangkitan hari ini.

Hanya Wilayah Persekutuan Labuan, Putrajaya dan Terengganu sahaja yang mencatatkan kes 1 digit hari ini.

Kes aktif dengan kebolehjangkitan pula kini berjumlah 14,637.

Daripada jumlah itu 161 pesakit ditempatkan di Unit Rawatan Rapi termasuk 73 orang memerlukan bantuan alat pernafasan.

Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,246 orang.